
Jú Tú Nooki Jesucristota Bétana 
San Juanta Jiojtekáhui 


Jú Diosta Noki áu yorem yáuhuak 


1 1 Késam huépo jü Noki béja aaney. Ïri Noki Diostamak 

aaney, éntok ínéli jíba Diostukay. 2 Tri jü kësam huëpo 
jíba Diostamaktukaihui. 3 Sime ayukamta áapo á yáala. Kaa 
áapórik béchibotuk kaitatu éiyey. 4 Áapórikut aykay, jü 
jíapsihuame. Jü jíapsihuame éntok, jü yoremem jíapsita 
machiriame. 5Ïri machiria tachiriata bénasi kaa machiku 
béete; jü kaa machiria éntok kara á tuucha. 

6 Senu yoreme Diosta bétana ábo bíttuataka ími aaney, 
Juan ti téhuaaka. 7 Ïri machiriata bétana yorememmeu nok 
Taahuaka ábo bíttuahuak, simem á súalnaké béchibo, áapórik 
huámi. 8 Juan kaa jü machiriatukay; ál-la huá machiriata 
bétana á noknaké béchibo ábo bíttuatukay. 9 Huá tua lútitriapo 
machiria, sime yoremem machiriame, ím ániau kom yebisisey. 

10 Ími ániapo aaney; Dios éntok íkái ániata áapórik huam 
á yáuhuak. Té huamé ími ániapo joome, katim á tatáyak. 

11 A géntemmeu yepsak; íméi éntok, katim á mabetak. 

12 Sime huamé á téhuam súaleme, éntok á mabetakame, áa 
bétanam Diosta usiarimtaka taahua. 13 Íméri katim yorem 
áchayhuariapo usiarim bénna, éntokim kaa ími buíapo 
yoremem yeu totomtépo bénna, éntokim kaa yorem éerim 
júnel éá béchibo. Ál-lam tua Diosta bétana yeu yoremtula. 

14 Huári Noki áu yorem yáuhuak, éntok ito násuk jiapsak. 
Jíta béppa júne buere ujyoriatate át bítchak, Dios Áchayta 
ujyoria huépiilay Usiaritachi. Sime tua lútüria éntok tiihuara 
át ayka. 15 Jü Juan áa bétana nookak. Chayeka ínel jiahua: 

—Iri ájária huá ínel áa bétana in jíáhui: Huá chúkula ino 
sáu yebijnakeme, ché nésahue ino béppa, buéituk áapo béja 
ínopat jiapsay. 

16 Éntok jü yún á jípuréu bétana, nat béppate á mabeta. 
17 Buéituk Moisésta huámte juká leyta mákhuak, té jú tua 

tühua éntok jü lútüria Jesucristota huämi, itou yepsak. 
18 Jauhuey júne kaabe Diosta bít-la; ál-la huä huépul Usiari 
jíbba, tüisi nákhuame, áapo itom ä täyatuala. 


Juan Bautista Jesucristota bétana nookak 
(Mt. 3:11-12; Mr. 1:7-8; Lc. 3:15-17) 


19 Tri ájäria jü Juanta nokakáhui, júnak jumé kobanaro 
judiom buere jóára Jerusalén bétana jumé sacerdootem, 
éntok Leviitam buere tiópopo tekipanoame áu bíttuahuako, á 
temaij-¡aahuaka á jábetukaihui. 20 Áapo éntok huitti nokaka, 
áu yeu buíssek: 

—Ínapone kaa ájária jü Cristo. 

21 Huanárim á temajek: 

—Émpo, ¿jábesáe júntuko? ¿Jaché Elías? 

—Ee; kanne Elías. 

—¿Huanáisu émpo huá profeeta yebijnakeme jáni? 

Am yómmiaka, —Ëe —ti ámeu jiahua. 

22 Huanárim á temajek: 

—¿Jábesáie júntuko? Itomé téjhua itom ábo sáhuekame 
júneetua béchibo. 

23 Huanái ínel jiahua: 

—Ínapone jü júya ánia bueka páriapo yeu kíkteka chayemta 
jíahui bénasi jiahua: “Bóotem lútulaik étapo Señorta huéenaké 
pámani”, profeeta Isaíasta jíaká bénasi. 

24 Jumé áu bíttuahuakame éntok, pariseromtukay. 

25 Huanárim á temajek, ínel jíaka: 

—¿Jatchiakasé júntuk batóa, émpo kaa Cristotaka, éntok 
kaa Elíastaka, éntok kaa profeetataka? 

26 Juan éntok ínel am yómmiak: 

—Ínapo báammea batóa; té enchim násuk aane, senu kaa 
enchim táyáhui. 27 Tri júnel jü chúkula ino sáu yebijnakeme. 
Áapo ino béppa nésahue; katchanne júne áu kóm chátuka, á 
bocha huíkyam búttiapo yumala. 

28 Tri áma yeu siika Betábara pueblopo, Jordán bathue 
mayoa huáytanachi, Juanta batóaipo. 


Jesús, jü Diosta Ili Kabara 


29 Yokoriapo jü Juan jukä Jesústa áu bicha huémta 
bítchak. Huanäi ínel jiahuak: 

—Juyú, tri ájäria jü Diosta ili kabara, jü ím ániapo huaká 
kaa tühua yáarita yore úhuaame. 30 Tri ájäria huá in áa bétana 
ínel jíakaïhui: “Chúkula senu yoreme yebijnake, ino béppa 
nésahueme; buéituk áapo ínopat béja jiapsay.” 31 Ínapone kaa 
á táyay; téne huári béchibo yepsak, báammea yore batóaka 
israelitammeu yeu á machinaké béchibo. 

32 Ínel két jiahuak, jü Juan: 

—Ínapone á bítchak, juká Santo Espírituta guókouta bénak 
téhueka bétana át kóm sika áa béppa tahuakamta. 33 Ínapo 
kaa á táyay; té huá nee ábo bíttuakame báammea in batónaké 
béchibo, huári ínel inou jiahuak: “Huá jábetaché Espírituta át 
kom huémta bíchakátek, éntok át á tahuako, ¡ri ájária jü 
Santo Espíritui yore batóame.” 34 Ínapone á bítchak, éntokne 
áa bétana nooka, tua Diosta Úusituká bétana. 


Jumé késampo disciipulom 


35 Yokoriapo jú Juan júchi áma aaney, éntok guoy á 
disciipulohuam. 36 Huanái Juan, Jesústa huámi ják hueramay 
á bíchaka, ínel jiahua: 

—¡Juyú! ¡Iri ájária jü Diosta ili Kabara! 

37 Jumé guoyika Juanta majtiáhui, Jesústam jíkkajaka, 
áa sáu sájjak. 38 Huanái Jesús amau remteka áa sáu kateme 
bíchaka, ínel jiahuak: 

—¿Jítasem jaria? 

Bempo éntok ínel áu jiahua: 

—Maestro, ¿jáksé jóuhuak? 

39 Huanái ínel ámeu jiahua: 

—Bínem kateka á bítcha. 

Huanárim áamak sájaka á bítchak, ják á jóakaipo. 
Huanárim áamak áma taahuak, huári taahuarichi; buéituk 
kúpteka naikim ják jiahuay. 

40 Jü Andrés, Símon Perota saila, tri jumé guoyim násuk 
juká Juanta nok jíkkajaka Jesústa sáu sikame. 41 Tri béja juká 
Símonta á sailahua bát téuhuak. Huanái júnel áu jiahuak: 

—Juká Mesíastate téuhuak, Cristo ti tthuaakamta. 

42 Huanái Andrés Símonta Jesústau tójjak. Jesús éntok á 
bíchaka ínel áu jiahua: 

—Émpo jü Símon, Jonásta Gust: émpé Cefas ti téhuaanake. 
(Íméi téhuam éntok Peero tim jiau báare.) 


Jesús, Felipeta éntok Natanaelta núnnuk 


43 Yokoriapo Jesús Galileau bicha sim báreka, Felipeta 
téaka ínel áu jiahua: 

—Ino sáuké huéiye. 

44 Iri Feliipe Betsaida téápo jometukay. Ími két jometukay 
jú Andrés éntok Peero. 45 Feliipe juká Natanaelta téaka ínel áu 
jiahuak: 

—Béjate á téula huaká Moisésta áa bétana huam leypo 
jiojtekáhui, éntok két huam profeetam jiojtekápo, huaká 
Jesústa, Joséta üusi, Nazaretpo jometa. 

46 Natanael éntok ínel áu jiahua: 

—¿Jachu Nazaretpo jíta tihua yeu huée mátchi? 

Huanái ínel áu jiahua jü Feliipe: 

—Äbë sika á bítcha. 

47 Jesús éntok Natanaelta áu jéla huémta bíchaka, ínel áa 
bétana jiahuak: 

—Ími aane, jü tua israelita; ï óutachi jü ara nókichiria kaita 
át ayka. 

48 Natanael éntok ínel áu jiahua: 

—¿Jáchisé nee tatáyak? 

Huanái jü Jesús ínel á yómmiak: 

—Felipeta kee enchi núnuyo, chunam bétuk enchi kátekne 
enchi bítchak. 

49 Huanái Natanael ínel á yómmiak: 

—Maestro, ¡émpé jü tua Diosta Úusi! jÉmpë jü 
israelitammeu Rey! 

50 Jesús éntok ínel á yómmiak: 

—¿Jaché Kal chunam bétuk enchi kátekne enchi bítchak ti 
nee emou jíaká béchibo nee súale? Én éntoké huatek ché íári 
béppa machik júnne bínnake. 

51 Jesús két ínel jiahuak: 

—Lútiiriapone enchimmeu júnel jiahua: Én naateka 
téhuekatem áu étapomta bínnake, Diosta ángelesim Yoremta 
Úusi béppa kom kateme, éntok áa béppa jikau kateme. 


Jü booda Caná Galilea buíárápo 


1 Báij taahuarim huéy, Caná Galilea buíäräpo boodatukay. 

Jü Jesústa áiye két áma aaney. 2 Jesús éntok ä disciipulom, 
kéchim áman núnuritukay, jum boodahui. 3 Jukä vinota lütek, 
Jesústa áiye ínel áu jiahuak: 

—Kaitam vinota jípure. 

4 Jesús ínel á yómmiak: 

—¿Jatchiakasé nee bamijtua? Ketune kee jee yuuma, 
jü taahuari in jíta yáanakë béchibo. 

SA áyehua éntok ínel ámeu jiahua, huamé áma 
sáyhuammehui: 

—Simetem áapórik enchim yáa sáhuéu yáuhua. 

6 Huámi éntok búsan téta sótórim báam béchibo áma 
mánekay, bem á boojoriápo bénasi, báam áma jípureka, jumé 
judiom bem sáyhuaká pámani emo bábaksiápo. Huámi huépul 
sótópo guoyi o báij buía sótóri báam nuniiyey. 7 Jesús ínel 
ámeu jiahua: 

—Íméi sótórimem báammea tápunia. 

Huanárim jikau tájti am tápuniak. 8 Huanái ínel ámeu 
jiahua: 

—Ilikkikem núka, jü áma nésahuemtau am huéria. 

Huanárim áu am tójjak. 9 Huá áma nésahueme éntok, jumé 
báam vinosi ayulame jihueka á tútitrek, kaa jüneaka jákun á 
nútukaihui. Té jumé áma sáyhuame ál-la júneiyay, jumé báam 

jákun bem nikaíhui. Huanái juká jubemta núnuteboka, 

10 ínel áu jiahua: 

béja yünam jilatuk, huaká kaa tua túrik am jíjitua. Té émpo 
huaká vino ché tiirik érialatukay, én tájti. 

11 Jesús íméi señaalim bát huéeme yáuhuak, jum Caná 
Galilea buíárápo, éntok yeu á machiriak juká ché yórisi 
machik át ayukáhui. Huanái huamé á disciipulom á súaleka 
taahuak. 

12 Chúkulam Capernaum pueblou kóm sájjak, Jesús éntok 
á áyehua, á sailahuam, éntok á disciipulohuam. Huámirim kaa 
jaiki táapo áma aanek. 


Jesús buere tiópopo jíta nénkiriom yeu béebak 
(Mt. 21:12-13; Mr. 11:15-18; Lc. 19:45-46) 


13 Jü taahuari abe yuumay, Páscuá téamta béchibo, judiom 
boojoriáhui. Huanái Jesús buere jóára Jerusaléniu jikau siika. 
14 Huanái jum buere tiópou kibakeka, jumé buéyesim áma 
nénenkame téuhuak, éntok kabaram, éntok guókohuim, éntok 
jumé tómita nanakuliaka áma jookame. 15 Huanái huaka bea 
jíbebiata yáaka, buere tiópopo simem yeu béebak, bem 
kabarammaki, éntok bem buéyesimmaki. Jumé tómita áma 

nakuliame chíbela am guótiriak; mesam éntok chíbela 
tátabek. 16 Huanái jumé guókohuim nénkammeu ínel jiahua: 

—ifkárem mékka huéria, éntokem in Áchay kári kaa kía 
jíta áma nénenki béchibo á jípure! 

17 Huanái á disciipulom jiojtetau huáhuaatek, ínel 
jíamtahui: “Em káari in náké béchibo in jíapsipone kaa 
al-leiya omteka.” 

18 Huanái jumé judio yáuchim ínel á temajek: 

—¿Jíta señaltasé itom bíttua, íkái em joá béchibo? 

19 Jesús éntok ínel am yómmiak: 

—Íkái tiópotem mójaktia; huanáine báij taahuata huéy 
júchi á tóboktianake. 

20 Huanái jumé judio yáuchim ínel áu jiahua: 

—Cuarenta ama búsan huásuktiriapo yáari ¡ri tiópo; 
¿émpo éntok báij táapo emo á tóboktianakeé tíiya? 

21 Té áapo á takaahua bétana nokaka júnel jiahuay. 

22 Huári béchibo jumé kókkolam násuk á jíabitek, jumé á 
disciipulom áu huáhuaatek, íkárá nokakaihui. Huanárim 
juká jiojteta súaleka taahuak, éntok Jesústa nokakaihui. 


Jesús sime yoremem jíapsi jiineria 


23 Jesús buere jóára Jerusalémpo aaney, judiom kabara 
jísobahuaka papajkópo. Huanárim juebenaka á téhuam 
súsualeka taahuak, huamé señaalim á joay á bichaka 24 Té 
Jesús kaa tua am súaleka taahuak, buéituk simem jíapsipo 
júneriay, 25 éntok kaabeta á téjhuaanakéu boobichay, jumé 
yoremem bétana; buéituk áapo jiineiyay yoremta jíapsipo jíta 
ayukáhui. 


Jesús éntok Nicodemo 


1 Senu yoreme pariserom násuk aaney, Nicodemo ti 
téhuaaka. Tri ché yórihuay, jumé judiom násuku. 2 Ïri 
tukaapo Jesústau yepsak. Huanái ínel áu jiahua: 

—Maestro, jiineate Diosta bétana em ábo yebij-latukáhui; 
buéituk kaabe íméi señaalim em joáu ara joohua, kaa Diosta 
áamaktuko. 

3 Jesús éntok á yómmiaka ínel áu jiahua: 

—Tua lútiúriapone júnel emou jiahua, huá kaa bemelasi 
yeu yoremtulame, Diosta reytaka nésahuépo kátekamta kaa á 
bínnake. 

4 Nicodemo éntok ínel áu jiahua: 

—¿Jáchisen jü yoreme yótaka júchi ara yeu tómte? ¿Jachu 
júchi á áye tompo ara kibake jáni? ¿Júchi yeu á yoremtunaké 
béchibo? 

5 Jesús ínel á yómmiak: 

—Tua lútiriapone júnel emou jiahua, Ka jábe júnne báapo 
éntok Espírituta bétana kaa yeu tómtekátek, Diosta ché yótaka 
téhuekapo kátekamtau kaibu kibaknake. 6 Yoremta bétana yeu 
yoremtulame yoreme; té Espírituta bétana yeu yoremtulame 
éntok espíritu. 7 Katé át emo guómtia ínel nee emou jíaká 
béchibo: Úttea júchi bemelasi enchi yeu tómtinakéhui. 8 Jü 
jeka á huée báréu bicha huéiye. Á jíahuité jíkkaja. Té jákiibo á 
huéu, éntok jákun bicha á huéu kaibé jiineenake. Ilé bénamme, 
sime huamé Diosta bétana Espíritui yeu yoremtulame. 

9 Nicodemo éntok ínel á yómmiak: 

—¿Jáchisu tri ara yáatu? 

10 Jesús éntok ínel áu jiahua: 

—¿Jaché émpo, israelitam mamajtiaka, íkái kaa á táya? 

11 Tua lútitriapone ínel emou jiahua: Juká itom táyáute 
éttejhua, éntok huaká itom bíchakáu bétanate enchimmeu 
nooka; té íkái itom enchimmeu nokáu, katem á súale. 12 Emé 
juká ími buíapo ayukamta bétana nee enchimmeu nokayo, 
katem nee súale. ¿Jáchi súntukem á súalnake jáni, huaká 
téhueka bétana huémta nee enchimmeu nokayo? 

13 ’Kaabe téhuekau jikau simla, huá téhueka bétana ábo 
kom yebij-lame jíbba, huá Yoremta Úusi, áman téhuekapo 
kátekame. 14 Jáchin juká Moisésta mékka ánia see páriapo 
sisiguok bakotta á tóboktiaká bénasi, júnéli úttea, juká Yoremta 
Úusi tóboktiatunáhui, 15 buéituk simetaka á súalekame, katim 
emo tárunake; ál-lam yú jíapsihuamta jípunake. 


Dios sime génteta ániat jiapsame nákke 


16 "Dios, jumé ími ániapo jiapsame úttesi am nákeka, 
huépiilak jíba Úuseka sime génteta mámpo á tójjak, buéituk 
jábetaka júnne á súsualekame kaa muknake, ál-la jíbapo 
béchibo jiapsinake. 17 Dios á Üusihua ániau kom bíttuak, 
huamé ániat jiapsammet kaa béttesi nokta ámet á chúpanaké 
béchibo, ál-la ábo á bíttuak am jínéunaké béchibo. 

18 "Huá áapórik súaleme kaa noki béttesi át chúpila; té huá 
kaa á súaleme, béja noki béttesi át chúpila, buéituk Diosta 

huépiilak Úuseka á téhuam kaa á súaleká béchibo. 19 Íári 
béchibo jü noki béttesi yorememmet chúpari, buéituk jü 
machiria ím ániau kóm yepsak; té huamé yoremem huaká 
kaa máchiraata ché tiireka taahuak, buéituk huaká bem joáu 
kaa túri béchibo. 20 Buéituk sime huamé kaa túhuata joame 
juká machiriatam kaa túre, éntokim machiriau kaa ruk-rukte, 
juká bem joábet kaabeta béttesi ámet á nok ïaaka. 21 Té huá 
lútitriata joame machiriatau rúkte, buéituk huaká á joáu á 
júneriatunaké béchibo, Diosta bétana á huéhui. 


Jü jubemta chaamek 


22 Íkäi noksuka, Jesús jumé á disciipulommak Judea 
buíárau yepsak. Huanái ámemak aneka batóay. 23 Juan két 
jum pueblo Enón ti téhuaakápo batóay, Salim ti téhuaaká 
náapo, buéituk huámi báam biruakay. Huanái jü génte áu 
yájaka batóhuay. 24 Buéituk jü Juan ketune kee pereesotehuay. 

25 Huanárim náu nok nássuak, Juanta disciipulom éntok 
judio yáuchimmaki, jumé judiom boojoriáu emo bábaksiahuá 
bétana. 26 Huanárim Juantau yájaka ínel áu jiahua: 

—Maestro, huá Jordán bathue huáytana émomak anethui, 
huá áa bétana em itou nokakáhui, batóa éntok sime áu yájja. 

27 Huanái Juan ínel am yómmiak: 

—Jü yoreme kaita ara mabeta, kaa Diosta bétana á 
máktuko. 28 Emem nee jíkkajak ínel nee jíako: Ínapone 
kaa ájária jü Cristo yebijnakeme, ál-lane áapat hué taahuaka 
ábo bíttuari. 29 Huá jubekame á jubi jíba jípunake, té huá 
jubekamta chaamek á chákáku huéeka á nok jíkkajame túisi 
al-leaka tahuanake, ä noki jíkkajako; ánëli két jü in al-leáu 
béja chúpila. 30 Áapo jikau bicha huéenake, á yórihuápo; 
ínapo éntokne kóm bicha huéenake. 


Jú jikat bétana ábo yebij-lame 


31 Huá jikat bétana ábo yebij-lame simem béppa nésahue. 
Huá buíapo jome éntok buíyya, éntok jíba ím buíapo ayukamta 
bétana nooka. Huá téeka bétana huéeme simem béppa nésahue. 
32 Huaká a bíchakáu éntok á jíkkajakáu bétana nooka, té 
kaabe á nokakáu súale. 33 Huá á nokihua súaleme, ¡ri juká 
Diosta noki lútiiriá tíiya. 34 Buéituk huá Diosta ábo bíttuakáu 
Diosta noki nooka; Dios éntok juká Espírituta kaabeta ámpolsi 
á mákka. 35 Jü Dios Átchay juká á Úusi nákke, éntok sime 

ayukamta á mámpo tóij-la. 36 Jü Diosta Üusi súaleme jíbapo 
béchibo jíapsihuamta jípure; té jü Diosta Úusi kaa súal báreme 
kaibu huaká jíapsihuamta jájamnake, ál-la huá Diosta ómtira 
jíba áa béppatunake. 


Jesús éntok jü jámmut Samaria buíárapo joome 


4 1 Jü Señor júnéiak jumé pariserom ínel jíayhuamta 
jíkkajakaihui: Jesús ché yún am majtia éntok am batóa, 
Juanta béppa. 2 (Té huitti nokhuápo, Jesús kaa am batóay 
jióbe, á disciipulom ál-la.) 3 Huanái Judea buíárápo yeu siika, 
naa búrujti Galilea buíárau bicha, 4 éntok Samaria buíárá 
páman á huéenakéu útteatukay. 

5 Huanái senu pueblo Samaria buíárapo kátekame Sicar 
ti téhuaakáu yepsak. Ïri pueblo kaa mékka taahuay, Joséta 
herencia Jacobta á mik-latukai náapo. 6 Huámirim mánekay 
Jacobta poozom. Huanái Jesús, boojoo lottilataka, jum pozom 
náapo yejtek. Abe lúl-la yejtey jéla. 7 Senu jámut Samariapo 
jometaka áma yepsak, báchiseka. Huanái Jesús ínel áu jiahua: 

—Báameé nee miika. 

8 Á disciipulohuam éntok pueblou bicha sákalatukay, 
buáhuamta jínnuboka. 

9 Jü jámut samaritana éntok ínel áu jiahua: 

—¿Jáchisen émpo judiotaka báam inou nétane, nee jámut 
samaritanotuk júnne? 








© La Liga Bíblica, A.C. 2005 


11 San Juan 4 


Buéituk jumé judiom éntok jumé samaritanom katim emo 
huáatia. 10 Jesús éntok ínel á yómmiak: 

—Émpo jiineáteko Diosta jíta yore mák báréu éntok jábeta 
báam emou nétanéhui, émpé inou am au éiyey. Huanáine báa 
jiapsame enchi mik éiyey. 

11 Jü jámut éntok ínel áu jiahua: 

—Señor, jumé pozom mékka kómi, éntoké kaitay yeu 
am huík mátchi. ¿Jáksé júntuk am jípure, jumé báam yore 
jíapsituame? 12 ¿Jaché émpo ché yóturi jáni, itom áchay bát 
kat-riam Jacobta béppa? Íméi pozom itom miikak, áapórik 
áma báa jékáhui, á itusihuam éntok á huakasihuam. 

13 Jesús éntok ínel á yómmiak: 

—Kía jábe júne íméi báam jékame, júchi bénasi bäi 
muknake; 14té huá báam in á miknakéu jékame, kaibu júchi 
bäi muknake, ál-la huamé báam in á miknakéu, á jiapsipom 
tápunika búitinake, á yú jiapsinaké béchibo. 

15 Huanái jú jámut ínel áu jiahua: 

—Señor, júméi báamé nee miika, kaa bäi muk béchibo 
éntok kaa ábo sika yeu am huík béchibo. 

16 Huanái Jesús ínel á yómmiak: 

—Ámané em kuna núnuka, ábo huéiye. 

17 Jú jámut éntok ínel á yómmiak: 

—Kanne kuunak. 

Jesús éntok ínel áu jiahua: 

—Lútirriaté nooka, kanne kuunak ti jíaka; 18 buéituké 
mamnim béja kunala; juká én em jípuréu éntoké kaa kuunak. 
Lútiriaté nooka, ínéli jíaka. 

19 Huanái jú jámut ínel áu jiahua: 

—Señor, jíba tua émpo profeeta. 20 Itom áchayim bát 
kat-riame ími káupom Diosta yórek; emë éntok á yörï béchibo, 
Jerusalémpo á ájäriä tíiya. 

21 Jesús éntok ínel áu jiahua: 

—Jámmut, neché súale, taahuari yumanake, juká Dios 
Áchayta enchim yórinakéhui, kaa ími káupo, éntok kaa 
Jerusalémpo jíbba. 22 Emé huaká kaa enchim táyáhuem yóre; 
ítapo éntokte huaká itom táyáu yöre, buéituk jü jínéuria 
judiom bétana huéiye. 23 Té taahuari yumanake, éntok én 
ájária: jumé lútula huépo Dios Áchayta yóreme, espíritupom 
lútiiriapo á yórinake; buéituk jú Dios Átchay júnéli áu yóri 

iaa. 24 Dios Áapo Espíritu. Jumé á yóreme, espíritupom 
lútiúriapo á yórinake. 

25 Huanái jú jámmut ínel áu jiahua: 

—Jineane juká Mesíasta yebijnakéhui, Cristo ti 
téhuaakamta. Áapo yepsak, simeta itom téjhuaanake. 

26 Jesús éntok ínel áu jiahua: 

—Jii Mesías ti téhuaakame, ínapone ájária, jü émomak 
nokame. 

27 Júnélam nokaysu, jumé á disciipulom áma yájjak. 
Huanárim át guómtek, jámuttamak á ettejoá tíaka. Té kaabe á 
temajek: “¿Jítasé áu nátemaje?” o: “¿Jítasé áamak ettejhua?” 
28 Huanái jü jámmut, á báchia áma tó sika, pueblou bicha 
siika. Huanái áman yepsaka, jumé yorememmeu júnel jiahua: 

29— Äbem kateka á bítcha, juká senu yoremta. ¡Buéituk 
simeta in joosukáu huitti nee ettejhuariak! ¿Jachu jú Cristo 
yebijnakeme jáni? 

30 Huanárim jum pueblopo yeu sájaka áu yájjak. 31 Jumé á 
disciipulom éntok ché júne áu nookay, ínel jíaka: 

—Maestro, jibuáe. 

32 Áapo éntok ínel ámeu jiahua: 

—Ínapo senu buáhuamta in buánakéu jípure, enchim kaa 
táyáhui. 

33 Jumé á disciipulom éntok ínel náu jiahuay: 

—¿Jachu jábe áu jibua tójak jáni? 

34 Jesús éntok ínel am yómmiak: 

—Iri ájária jü in buáhuame: jü nee ábo bíttuakamta 
nésahui in yáanakéhui, éntok á tékil in chúpanakéhui. 

35 Ínélem jijia emée: “Ketune naiki mecham béye, juká huajpo 
etta chúpnakéhui.” Té ínapo ínel enchimmeu jiahua, jikau 
remtekem huasam bítcha, buéituk jú echi béja saa bíakteka 
jójoni. 36 Jü jichupata tóboktiame béjtuana, éntok jíbapo 
béchibo jíapsihuamta á jípunaké béchibo náu á tóijnake, huá 
echakamtamak nánancha bem al-leenaké béchibo. 37 Buéituk 
ími lútúria huá noki ínel jíame: “Jü echame seenu, jü á 
tóboktiame éntok, tábui.” 38 Buéituk ínapo naa beekatana 
enchim bíttuala, huaká kaa enchim echakáu enchim 
tóboktianaké béchibo. Huate bát echaka áma tekipanoak, 
emë éntok bem tekipanoakápo tiihuata mabeta. 

39 Huámi pueblopo juebena samaritanom Jesústa súaleka 
taahuak, jámutta júnel jíaká béchibo: “Simeta in yáari nee 

© La Liga Bíblica, A.C. 2005 


13 San Juan 4 


téjhuak.” 40 Huanái jumé samaritanom áma yájaka jiokot áu 
jiahua, áma ámemak á tahua sáhueka. Huanái guoy táapo 
áma taahuak. 41 Huanárim júchi ché júne juebenaka á 
súsualek, áapórik ámeu nokaká béchibo. 42 Huanárim 
jámuttau ínel jiahua: 

—Béjate kaa Ka júnel em jíá béchibo á súale, buéitukte 
ítapo itom nákammea á jíkkaja, éntokte jiineiya tua lútiiriapo 
íkäi ájáriatukáhui, jü yore jínéunakeme, jü Cristo. 


Reytau tékiakamta üusi tütek, jü Jesús 


43 Chúkula guoy taahuarim simsuko, huämi yeu siika, 
Galileau bicha. 44 Buëituk Jesús áapo ínel jiahua, jukä 
profeetata tua á buíárapo, kaa á yörihuä tíiya. 45 Jumé áma 
jomeme á mabetak, Galileau á yepsako, simetaka Jerusalémpo 
á yáakáu bíchaka jum Páscua taahuaripo, buéituk bempo két 
áman nóitilatukay, jum pajkohui. 

46 Jesús júchi Caná Galilea buíárau yepsak, huam báam 
á vino yáakápo. Senu yoreme yáurapo reytau kóba yóhue, 

á üusihua titisi kókoremta jípurey, Capernaumpo. 47 Íri 

juká Jesústa jum Judea bétana Galileau á yepsak á jíkkajaka, 
á Oust mukiapo anemta á jítto ïaaka áman siika, jiokot áu 
jíaka. 48 Huanái Jesús ínel áu jiahua: 

—Katem jumé señaalim éntok kaa jaibu joohuamta 
bíchátek, kaibem nee súal éiyey. 

49 Huanái jü reytau kóba yóhue ínel áu jiahua: 

—Señor, ámané kom huéiye, kee in üusi mukeyo. 

50 Jesús éntok ínel áu jiahua: 

—Bamseké huéiye, jü em úusi béja titriak. 

Huanái jú yoreme Jesústa nokakáu súsualeka siika. 

51 Jumé á sáhuéhuim áman kómá huéy, yehuim sájaka 
á nánkek. Huanárim á téjhuak, ínel áu jíaka: 

—¡Béja tiiriak, jü em úusi! 

52 Huanái am temajek, ják horapo á túri táytekáhui. 

—Tuuka, senu horam jíay jü táij huéchiria á tójjak 
—tim áu jiahuak. 

53 Huanái jü á áchayhua júnéiak huámi horapo juká 
Jesústa júnel áu jíakáhui: “Em úusi béja tiriak.” Huanái 
á súsualeka taahuak, áapo, éntok sime á jóapo joomem. 

54 Jesús Íkäi señalta yáuhuak, guosa huépo Judea bétana 
Galileau yepsaka. 

Jü yoreme káraktila Betesdapo joome 


1 Chúkula jumé judiom bem papajkou áma joohuay. 

Huanái Jesús jum Jerusaléniu jikau siika. 2 Huámi 
Jerusalémpo, jum puerta kabaram ti téttehuaahuáu jéla, ili 
baubáa áma mánekay, hebreo nokpo Betesda ti téhuaaka. 
Huári éntok mamni portaalim jípurey. 3 Ími juebena kókoreme 
tókay, liliptim, lolóim, káraktilam, jumé báam náu kuutemta 
boobichaka. 4 Buéituk senu Diosta ángeles jamak huéytuk jum 
baubáau kóm sisimey; huanáituk jumé báam náu kuukuutiay. 
Ínéli jumé báam náu kuutiahuak, jü bát áman kom sikame 
túrikatuk tatahuay, Ka jíta kókoata á jípuré bétana júnne. 
5 Huámi éntok senu yoreme aaney, béja treinta ama guoj naiki 
huásukteka kókoreka. 6 Huanái Jesús bókamta bíchaka, éntok 
júneaka júnéli béja juebena tiempota á huériáhui, ínel áu jiahua: 

—¿Jaché türi péiya? 

7— Señor —ti á yómmiak jü kókoreme—, kaabe jum báau 
nee kóm huéria mátchi, náu am kuutiahuako. Buéituk nee 
áman huéyo, tábuika jáibusu ínopat áman kom sisime. 

8 Jesús éntok ínel áu jiahua: 

—Yejteké, em át bókáu niika huéiye. 

9 Huanái láutiposu jü yoreme sej chúkti titrika taahuak, 
éntok áachá bókáu núka naa huée táytek. Huári taahuarit 
éntok jimyore taahuaritukay. 10 Huanái jumé judio yáuchim 
ínel áu jiahua huá kókoreka tiirilatahui: 

—Jimyore taahuari éni; katë á piianampo yumala, juká 
em át bobóyéhui. 

11 Áapo éntok ínel am yómmiak: 

—Huá nee tiitekame, áapo júnel inou jiahuak: “Em át 
bóyéhué niika huéiye.” 

12 Huanárim á temajek: 

—¿Jábesa jüri: “Em át boyéhué nüka huéiye”, ti emou 
jíakame? 

13 Jü yoreme tiirialame éntok kaa jiineiyay á jábetukaihui, 
buéituk Jesús jumé géntem áma aneme tó sika sékána bicha 
siikay. 14 Chúkula Jesús jum buere tiópopo á téaka, ínel áu 
jiahua: 

—Béje tiirila; katë éntok júchi kaa túhuata boojoria, kaa 
ché béttesi machik jíta emou nóttinaké béchibo. 

15 Huanái huá yoreme sika jumé judio yáuchim téjhuak, 
á tiitekamta Jesús tíiya. 16 Íäri béchibo jumé judio yáuchim 
juká Jesústam guók jájjasey á mé báreka, buéituk íkái á joá 
béchibo, jimyore táapo. 17 Jesús éntok ínel am yómmiak: 

—In Átchay én tájti tekipanoa, éntok ínapo két tekipanoa. 

18 Íäri béchibo jumé judio yáuchim ché júne át koptey á 
mé báreka, buéituk juká jimyore taahuata béj-reka jíba á hué 
tíaka, té két juká Diosta tua áu á Áchayek tíá béchibo, éntok 
Diosta bénasi áu á joá béchibo. 


Jú Diosta Usiari yáura 


19 Huanái Jesús ínel am yómmiak: 

—Tua lútiriapone enchimmeu júnel jiahua: Jü Diosta 
Usiari kara á éá páman jíta yáuhua, ál-la huaká Dios Áchayta 
joáu jíbba. Éntok simeta juká Dios Áchayta joáhui, jú á 
Üusihua két alë bénasi á joohua. 20 Buéituk jü Dios Áchayhuari 
á Úusi nákke, éntok simeta á yáa báréu áu yeu á machiria. 
Éntok ché bueresi machik áu yeu machirianake, enchim át 
guómtisi maachik. 21 Buéituk huá Dios Áchayhuarita kókkolam 
ä tobo toboktiá bénasi, éntok jíapsihuamta am mámaká 
bénasi, júnéli kétchi jü Diosta Úusi huamé á mák báréhuim, 
jíapsihuamta am mámaka. 22 Buéituk jü Dios Áchayhuari áapo 
kaabetat nokta chúppa, ál-la á Üusihua simeta jábetat nokta á 
chúpanaké béchibo, yáurata á mák-la, 23 simem Diosta Úusi 
bem yórinaké béchibo, Dios Áchayhuarita bem yóré bénasi. 
Huá Diosta Úusi kaa yóreme két huaká Dios Áchayhuarita kaa 
yóre, ábo á bíttuakamta. 

24 "Tua lútiriapone ínel enchimmeu jiahua: Huá in noki 
jíkkajame, éntok nee ábo bíttuakamta súaleme, jíbapo béchibo 
jíapsihuamta jípure, éntok kaa noki béttesi át chúpatunake, 
ál-la mukilataka jíapsihuamta jájamla. 25 Tua lútiiriapone 
ínel enchimmeu jiahua: Taahuari yumanake, éntok én ájária: 
huamé kókkolam Diosta Úusi noki jíkkajame, huáméri 
jiapsinake. 26 Buéituk jáchin jú Dios Áchayhuaritat ayka 
jü jíapsihuame, júnéli két á Úusi á mák-la, jíapsihuamta át 
ayunakéhui, 27 éntok két yáura úttiata á mák-la, jábetat nokta 
á chúpanaké béchibo, buéituk áapórik Yoremta Usiarituká 
béchibo. 28 Katem acht emo guómtitua; buéituk taahuari 
yumanake: sime jumé kókkola máarim á noki jíahuita 
jíkkaijnake. 29 Huanái huameé türik yáalame yeu sájaka 

jíbapo béchibo jiapsinake; huamé kaa türik yáalame éntok yeu 
kannake, té nokta béttesi ámet chúpatunaké béchibo. 


Cristota testiigom 


30 "Kía in éápo kaitane ara yáuhua; in á sáyhuaká pámanne 
jíba yáura bíthuamta joohua. Huá in yáura bíthuame éntok 
lútitria, buéitukne kaa in éáu joo báreka éiya, ál-la huá nee ábo 
bíttuakamta éáhui, jü Dios Áchayhuari. 31 Ínapo ino bétana 
jíba nokáteko, huá in nokáu kaa lútúriatu éiyey. 32 Tábuika 
ino bétana nooka, éntokne jiineiya huaká ino bétana á nokáu 
lútiúriatukáhui. 33 Emé huatem Juantau bíttuak, á nátemaij 
laaka; áapo éntok lútitriata bétana nookak. 34 Té kaa inou 
béye, juká jábe yoremta ino bétana noknakéhui. Ál-la íkáine 
nooka, ínéli enchim jínéutuná béchibo. 35 Juan jü lámpara 
béetemta bénaka, tájeka machiriay. Emé éntok huam á 
machiriapo chúbala emo al-leetuak. 36 Té ínapo chë türik 
nokta jípure, Juanta noki béppa. Buéituk huaká tékilta 
in Áchay nee mákakáhui in á yáanaké béchibo, huári tékil 
in joáu, nee táyatebo, juká Dios Áchayhuarita nee ábo 
bíttualatuká bétana. 37 Két huá Dios Áchayhuari nee ábo 
bíttuakame ino bétana nooka. Jauhuey júnem kaa á jíahui 
jíkkaij-la, éntokem kaa á bít-la, á jáchinatukáhui. 38 A 
nokihua éntok kaa enchim jíapsipo jiapsa; buéituk áapórik 
ábo bíttuakáu, katem á súale. 39 Emé Diosta noki jiojteri 
tilisem á táya báreka éiya; buéitukem júmü emo á téu máchile, 
juká jíbapo béchibo jíapsihuamta. Té ál-la jü Diosta noki 
jiojteri ino bétana jíba nooka. 40 Té katem inou rúkti báare, 
jíbapo béchibo enchim jiapsinaké béchibo. 

41 'Kannam huáatia, jumé yoremem nee úttilnakéhui. 

42 Jiineane kaa Diosta enchim nákéhui, enchim jíapsipo. 

43 Ínapone ábo yebij-la in Átchay téhuampo, éntokem kaa 
nee mabeta. Té tábuika á téhuampo ábo yepsako, júkái ál-lem 
mabet éiyey. 44 ¿Jáchi súntuk emé nee súalnake, enchim 

emo buérialéu nat mamabetaka? Éntok huaká úttilhuamta 
Diosta bétana jíba huémta, ¡katem á jaria! 45 Katem jú Dios 
Áchayhuaritau enchim in nátuanaké bénasi éiya. Ál-la huá 
Moisés ájária, jü enchim nátuanakeme, huá enchim áa bétana 
túhuata boobicháhui. 46 Buéituk emé Moisésta jiojtekáu 
súalétek, nee súal éiyey, áapórik ino bétana jiojteká béchibo. 

47 Tem áaporik jiojtekáu kaa súalétek, ¿jáchi súntukem in 
noki súalnake? 


Jesús mamni mil yoremem jibuatuak 
(Mt. 14:13-21; Mr. 6:30-44; Lc. 9:10-17) 


1 Chúkula Jesús Galilea bahue huáytana bicha siika, 

Tiberiá téáu bicha. 2 Kaa náksi juebena génte áa 
sáu sájjak, buéituk jumé señaalim á joáu bíchaka, jumé 
kókoremmechi. 3 Huanái Jesús júya káhuit jikau siika, á 
disciipulommaki. Huanárim áma jootek. 4 Abe áu yuumay, 
jü kabara jísobahuaka Páscuatahui, jumé judiom boojoriáhui. 
5 Huanái Jesús jikau remteka juebena génteta áa sáu katemta 
bíchaka, Felipetau ínel jiahua: 

—¿Jákusute páanim jínnunake jáni?, ¿ímëi jibuatuá 
béchibo? 

6 Té ínel jiahuak, kía á jióbila báreka; Jesús béja jiineiyay 
jíta áu yáanakéhui. 7 Feliipe éntok ínel á yómmiak: 

—Guoy cien taahuari tékil tómiy páanim jínnuk, 
hueuhuépulammet kía ili rérebeim júne kaibu ámet 
yumanake. 

8 Senu á disciipulohua, Andrés téame, Símon Perota saila 
ínel áu jiahua: 

9— Senu usi ím aane, mamni cebada páanim jípureka éntok 
guoy ili kútchum; té ¿jaiki jáku ímëi juebenam béchibo? 

10 Huanái Jesús ínel jiahua: 

—Jumé géntemem joote sáuhue. 

Huámi éntok ili júya start búruakay. Huanárim áma jootek, 
buéituk jamakim mamni mil oohuimtukay. 11 Huanái Jesús 
huáméi páanim nüka Diosta baysausuka, am náikimtek jumé 
á disciipulommechi, huáméi éntok jumé jookammechi; ánéli 
kétchi huamé kútchum, bem jóboápo tájti. 12 Béja am 
jóboasuk, Jesús á disciipulommeu ínel jiahua: 

—Jumé rérebeim yeu békamem náu tójja, kaita táru 
béchibo. 

13 Huanárim jumé rérebeim náu tójaka, dooce canastam 
ámey tápuniak, huamé mamni cebada páanim kaa 
buásuhuakame. 14 Huanái jumé yoremem, juká señalta 
Jesústa yáakáu bíchaka, ínel jiahua: 

—Tua lútiriapo tri ájária huá profeeta imi ániau 
yebijnakeme. 

15 Té Jesús jünëiak útteapo buíjhuaka reypo áu yecha 
báahuaihui; huanái áapola káhuiu bicha siika. 


Jesús báam béppa hueramak 
(Mt. 14:22-27; Mr. 6:45-52) 


16 Tukaariu yumay, jumé á disciipulohuam bahuehuim 
kom sájjak. 17 Canoapom jámuka, bahuet naa búrujti sájjak, 
Capernaum pueblou bicha. Béja kaa machiakay; Jesús éntok 
kee ámeu yepsay. 18 Jü bahue éntok áu jikau tóboktiay, 
jü jeka úttea huémtayi. 19 Béjam jamak mamni o búsan 
kiloometropo kateka, Jesústam bítchak. Bahue báata béppa 
huéesimeka canoau jéla ansimey. Huanárim májhuey. 20 Té 
áapo ínel ámeu jiahua: 

—i¡Ínapone ájária; katem májhue! 

21 Huanái bempo al-leaka á mabetak jum canoapo. Huanái 
sep láutélam áman yájjak, jum bem sájakáhui. 


E ANR 






ES Ñ d 

Jü génte Jesústa jariay 


22 Yokoriapo jü génte bahue huáytana aneme (kat 
júnériak: huépul canoata jíba áma órekaihui. Jesús éntok á 
disciipulommak kaa áma jámuk, ál-la ímëi bempola sájjak. 
23 Té huate canoam áma yájjak, pueblo Tiberia bétana. 

Huanárim áman yájjak, jum páanim bem buáká náapo, Señorta 
am Dios buániakápo. 24 Huá génte jiineaka juká Jesústa kaa 
áma aneïhui éntok jumé á disciipulohuam júnne, canoapom 
jámuka sájjak, Capernaum pueblou bicha, Jesústa jariuboka. 


Jesús, jumé páanim ámey jíapsihuame 


25 Huanárim bahue huáytana á téaka ínel áu jiahua: 

—Maestro, ¿jahueysé ábo yepsak? 

26 Jesús éntok ínel am yómmiak: 

—Tua lútiúriapone enchimmeu ínel jiahua: Emé nee jaria, 
kaa jumé señaalim enchim bíchaká béchibo, ál-la páanimmea 
enchim jóboaká béchibo. 27 Tekipanoáem, kaa huá buáhuame 
liilittemta béchibo, ál-la huá buáhuame jíbapo béchibo 
ayunakeme. Jü Yoremta Üusi enchim á máknake; buéituk 
íkái yeu púhuak, jü Dios Átchay. 

28 Huanárim ínel áu jiahua: 

—¿Jítasute yáanake jáni, juká Diosta tékil yáa béchibo? 

29 Jesús éntok ínel am yómmiak: 

—Iri jü Diosta tékkil, huá áapórik ábo bíttuakáu enchim 
súalnakéhui. 

30 Huanárim ínel áu jiahua: 

—¿Jíta señaltasé itom bíttua, á bíchaka enchi itom súalnaké 
béchibo? ¿Jíta tékiltasé joohua? 31 Itom áchayim juká maná 
bénasi: “Páanim téhuekapo jomem am buátuak.” 

32 Jesús éntok ínel ámeu jiahua: 

—Tua lútiriapone ínel enchimmeu jiahua: jü Moisés kaa 
enchim am miikak, jumé páanim; ál-la jú in Átchay tua lútiiriapo 
páanim téhuekapo jomem enchim miika. 33 Buéituk jumé 
páanim Diosta yore mímikáu, júméi tua ájária: jü téhueka 
bétana kóm sikame, éntok ím ániapo jomem jíapsihuamta 
mikame. 

34 Huanárim ínel áu jiahua: 

—Señor, íméi páanim jíbé itom mímika. 

35 Jesús éntok ínel ámeu jiahua: 

—Ínapone ájária jumé páanim ámey jíapsihuame. Huá 
inou rúktekame jahuey júne kaa tébáurinake, éntok huá 
nee súaleme kaibu éntok júchi bái muknake. 36 Téne béja 
enchimmeu ínel jiaula: Nechem bít-lataka júne katem nee 
súale. 37 Sime huamé in Áchay nee mákáu inohuim rúktinake; 

éntok kaibune yeu am bépnake, huaká inou rúktekamta. 

38 Buéitukne téhueka bétana ábo kom yebij-la, kaa in éáu joo 
báreka, ál-la huaká nee ábo bíttuakamta éáu chúpa báreka. 

39 Tri éntok jü Dios Áchayta éáhui, huá nee ábo bíttuakame: 
huamé mem nee á mákakáu, kaabetane tárunake, ál-la huaká 
taahuata ábo huémta yumakne am jíabitetuanake. 40 Tri éntok 
huá nee ábo bíttuakamta éáhui: sime huamé Diosta Úusi 
bíchakame éntok á súaleme jíbapo béchibo jiapsinake. Ínapo 
éntokne am jíabitetuanake, huaká taahuata ábo huémta yumako. 

41 Huanái jumé judio yáuchim náu jásosóti nookay, Jesústa 
ínel á jíaká béchibo: “Ínapone jumé páanim téhueka bétana 
ábo kóm yebij-lame.” 42 Huanárim ínel jiahuay: 

—¿Jachu kaa mi jü Jesús, Joséta üusi, á áchayhua éntok a 
áyehua itom táyáhui? ¿Jáchi súntuk iri téhueka bétana áu 
kóm yebij-1á tíiya? 

43 Jesús éntok ínel am yómmiak: 

—Katem enchim násuk jásosóti ino bétana náu nooka. 

44 Kara jábe inou rúkte, kaa juká Dios Áchayta nee ábo 
bíttuakamta inou á rúktituayo; ínapo éntokne á jíabitetuanake, 
huaká taahuata ábo huémta yumako. 45 Jum profeetam 
librompo ínel jiojteri: “Dios simem majtianake.” Júntuksan 
sime huamé Diosta noki jíkkajame, éntok áa bétana jíta 
táyame, inou rúkte. 

46 'Kaabe Dios Áchayta bít-la jióbe, ál-la huá Diosta 
bétana ábo yepsakame. fi á bít-la, juká Dios Áchayta. 47 Tua 
lútiriapone enchimmeu ínel jiahua: Huá nee súaleme jíbapo 
béchibo jíapsihuamta jípure. 48 Ínapone jumé páanim ámey 
jíapsihuame. 49 Enchim áchayim mékka ánia see páriapo maná 
téamta buáka júnne, tem jíba kókkok. 50 Tri ájária jumé páanim 
téhueka bétana kom yepsakame, buéituk jábe am buákame 
kaa muknake. 51 Ínapone jumé pán jiapsame téhueka bétana 
kom yebij-lame; jábe júne íméi páanim buákame jíbapo béchibo 
jiapsinake. Jumé páanim in am máknakéhui, in takaahua. 
[káine am miknake, jumé sime ániapo jomeme bem jiapsinaké 
béchibo. 

52 Huanái jumé judio yáuchim náu nok nássuay, ínel jíaka: 

—¿Jáchisen ¡ri á takaahua itom buátuanake? 

53 Jesús éntok ínel ámeu jiahua: 

—Tua lútiriapone ínel enchimmeu jiahua: Emé juká 
Yoremta Úusi takaahua kaa buákátek éntok kaa juká á ójbo 

jëkätek, katem jiapsinake. 54 Huá in takaahua buákame éntok 
in ójbo jékame jíbapo béchibo jíapsihuamta jípure; ínapo 
éntok á jíabitetuanake, jü taahuata ábo huémta yumako. 
55 Buéituk jü in takaahua tua jü buáhuame; jü in ójbo éntok 
tua huamé báam jijihuame. 56 Huá in takaahua buákame 
éntok in ójbo jékame ínot jiapsa, ínapo éntok áachi. 57 Huá 
Dios Áchay jiapsame nee ábo bíttuak, ínapo éntok Dios Áchayta 
béchibo jiapsa; kíaliku juká in takaahua buákame két ínoy 
jiapsinake. 58 Íméi jumé páanim téhueka bétana ábo kóm 
yepsakame. Kaa huamé enchim áchayhuarim buákáu bénna, 
buéitukim jíba kókkok. Té huá íméi páanim buákame jíbapo 
béchibo jiapsinake. 

59 Capernaumpo íkái nookak, am majtiaka jum tiópopo. 


Jü nooki jíbapo béchibo áy jíapsihuame 

60 Jumé juebena disciipulom á jíkkajaka ínel jiahua: 

—¡Béttesi maacht, ï nooki! ¿Jábesen á jíkkaij báanake? 

61 Jesús éntok á disciipulom jiineriaka, jásosóti náu am 
nokayo, ínel ámeu jiahua: 

—¿Jachu ¡ri enchim kaa al-leetua? 62 ¿Jáchisem éenake 
jáni, juká Yoremta Üusi bannaataka á anéu nótteka jikau 
á huéy á bícháteko? 63 Jü espíritu júnel juká jiapsihuamta 
yore miika; jü takaahua éntok kaita yánti jiapsihuamta yore 
mákka. Huá nooki in enchimmeu nokakáu, jüri espíritu éntok 
jiapsihuame. 64 Té huate enchim násuk aane, kaa á súaleme. 

Buéituk Jesús béja jineiyay késampo naateka am 
jábetukáhui jumé kaa á súaleme, éntok jábeta á 
nénkinakethui. 65 Huanái ínel jiahua: 

—Íäri béchibone júnel enchimmeu jiaula: Kía jábe júne 
kara inou rúkte, kaa juká Dios Áchayta júnel éayo. 

66 Júnakoy naateka juebena á disciipulom amau nóttek; 
béjam kaa áamak rejtey. 67 Huanái jü Jesús jumé doocemmeu 
ínel jiahuak: 

—¿Jachem emé két sáka báreka éiya? 

68 Huanái jü Símon Peero ínel á yómmiak: 

—Señor, ¿jábetausute kannake? Émpo jíba á jípure, 
juká jíbapo béchibo jíapsihuamta. 69 Ítapo éntok á súal-la, 
éntokte jiineiya enchi jü Cristotukáhui, jü Dios jíbapo béchibo 
jiapsamta Úusi. 

70 Jesús ínel am yómmiak: 

—¿Jachu kaa ínapo jumé doocem yeu púala? ¡Té huépilaka 
enchim násuk diablo! 

71 Judas Iscarioteta bétana nookay, Símonta úusi, jumé 
doocemmak náikiatukathui; tri jü á nénkakame. 


Jesústam kaa súaley, jumé á sailahuam 


1 Chúkula íkäi simsuko, Jesús Galileapo naa huéiyey. Kaa 

Judeapo naa huée báarey, buéituk jumé judio yáuchim á 
mé báreka éiyay. 2 Kaa jaikika béyey, jumé judiom pajkou 
yumanaké béchibo, pajko Tabernáculo ti táyahuame. 3 Huanái 
jumé á sailahuam ínel áu jiahua: 

—Ímiré yeu sika Judeau bicha siime, jumé em disciipulom 
áman aneme juká em tékilta bínnaké béchibo. 4 Buéituk jábe 
júne áu táyatebo báreme kaa éhuil jíta jojoa. Émpo íkái joátek, 
sime génteta ániat jomemtau emo yeu buíj éiyey. 

5 Buéituk jumé á sailahuam júne kaa á súaley. 6 Huanái 
Jesús ínel ámeu jiahua: 

—Huá taahuari ino béchibo kee jee yuuma, té huá enchim 
taahuari jahuey júne jíba yumala. 7 Huá génte kaibu enchim 
omtianake, té nee ál-lam omtia, buéituk ínapo áme bétana 
nooka, bem boojoriáu kaa titriakáhui. 8 Emem áman jikau 
kaate, jum pajkohui. Ínapone chúkula áman huée báare, 
buéituk in taahuari kee yuuma. 

9 Íkäi ámeu noksuka, jum Galileapo taahuak. 


Jesús pajko jótampo aaney 


10 Té chúkula jumé á sailahuam áman jikau sákasuk, 
áapo két áman jikau siika, jum pajkohui, té éhuili kaa simem 
bíchápo. 11 Jumé judio yáuchim éntok jum pajkopo á jariay, 
ínel jíaka: 

—¿Jákusu aane huári? 

12 Huanái bueresi áa bétana náu nokhuame huéiyey, 
juebenara génteta násuku, buéituk huate ínel jiahuay: “Áapo 
tü yóreme”; huate éntok ket ínel jiahuay: “Ëe; kía génteta bäi 
táttáhua.” 

13 Té kaabe huatem jíkkajápo áa bétana nookay, judio 
yáuchim májhueka. 

14 Té huam pajkota násuk huépo, Jesús jum buere tiópou 
jikau siika; huámi am majtia táytek. 15 Huanái jumé judio 
yáuchim át guómteka taahuak, ínel jíaka: 

—¿Jáchisu ïri am táya, jumé letram kaa majtiataka? 

16 Jesús éntok ínel am yómmiak: 

—Huá in am majtiáu kaa ino bétana huéiye, huá nee 
ábo bíttuakamta bétana ál-la. 17 Huá Diosta éá páman huée 
báreme jiineenake, juká in am majtiáu Diosta bétana huéhui, 
o kía ino bétana. 18 Huá áu nok-riame áu úttilhuaata jaria; 
té huá ábo bíttuarimta úttilhuaata jariame, ¡ri tua lútiiriata 
joohua, éntok huá lútiiria jíba át ayka. 

19 '¿Jachu kaa jü Moisés juká leyta enchim mák-la? Té 
emë kía jábe júne huákái leyta noká páman kaa á boojoria. 
¿Jatchiakasem nee mé báare? 

20 Huanái jü génte juebenara ínel á yómmiak: 

—Lemoonioté jíapsipo jípure. ¿Jábesu enchi mé báare? 

21 Jesús éntok ínel am yómmiak: 

—Senu tékiltane yáuhuak, emë éntok sime át puj jáptek. 

22 Lútitriapo jü Moisés juká circuncisión téamta enchim 
mákkak. (Jü circuncisión éntok jü ili usi ou bícho bea púntau 
jéla chúktiriahuame.) Té kaa Moisés á átteak, ál-la jumé itom 
áchayhuariam bát kat-riam. Té emé jum jimyore táapo ili outa 
circuncisiónta jooria. 23 Emé juká ili outa huam jimyore táapo 
juká circuncisiónta jojooria, juká Moisésta ley kaa béj-reka 
kanná béchibo. ¿Jatchiaka júntukem inou omte, jimyore táapo 
juká yoremta yumalasi in tütekä béchibo? 24 Katem kía jábeta 
bíchaka nokta át chúppa, ál-lem juká tua lútitriata jíba yáa 
báreka éiya. 

¿Jachu iri ájária jü Cristo? 

25 Huate éntok Jerusalémpo jome ínel jiahua: 

—¿Jachu kaa ïri, huá mé báahuaka jariihuame? 26 Áachem 
suuhua, kaa éhuil nooka, éntok kaabe áu jíale. ¿Jachum 
lútiúriapo á tatáyak jáni jumé nésahueme, (kat Cristotukáhui? 
27 Ítapo jiineiya íkái jákun jometukáhui; té huaká Cristota 
yepsak, kaabe jiineenake jákun á jometukáhui. 

28 Huanái Jesús jum buere tiópopo am majtiaka kusisi ínel 
jiahua: 

—Jamakem nee táya jáni, éntokem júneiya jákun in 
jometukáhui; téne kaa in éápo ábo yebij-la; ál-la jú tua 

lútiriata jípureme nee ábo bíttuak, huá kaa enchim táyáhui. 
29 Té ínapo á táya, buéitukne áapórikut yeu simla, éntok áapo 
nee ábo bíttuak. 

30 Huanárim á pereesote báreka éiyay, té kaabe á buíssek, 
buéituk kee jee á taahuari yuumay. 31 Huá génte juebenaraata 
násuk búrukam á sússualeka taahuak, éntokim ínel jiahua: 

—Jú Cristo ábo yepsakátek, ¿jachu huate señaalim yáanake 
jáni? ¿íkäi yáakáu béppa? 


Jumé sontarom Jesústa buíj bábarek 


32 Jumé pariseerom juká génteta jíkkajak Jesústa bétana 
éhuil am nokayo. Huanái jumé buere tiópopo tékiakame éntok 
jumé pariseerom sontarom áman áu bíttuak á buíj ïaaka. 

33 Huanái jü Jesús ínel jiahua: 

—Ketunene ili jaiki táapo enchimmak annake; huanáine 
huá nee ábo bíttuakamtau júchi huéenake. 34 Nechem 
jariunake jióbe, té katem nee téunake. Buéituk emé kara 
áman yáijnake, huam in annaképo. 

35 Huanái jumé judio yáuchim náu ínel jiahua: 

—¿Jákunsu huée báare jáni ïi? ¿Jachute kara á téunake 
jáni? ¿Jamak jumé judiom griegom násuk chíbejtilammeu 
huéenake? Éntok ¿jumé griegom majtianake jáni? 36 ¿Jáchisu 
jiau báare jáni? ¡“Nechem jariunake, té katem nee téunake”, 
ti jiahuak; éntok, “Emé kara áman yáijnake, huam in 
annaképo”! 


Báam ámey jíapsihuame 

37 Pajkota chúpépo, 1 buere taahuarichi, Jesús kíkteka 
kusisi nónokak, ínel jíaka: 

—Kía jábe júne bäi mukeme, inou rúkteka baa jinake. 
38 Huá nee súaleme, Diosta noki jiojteta jíá bénasi, bathue 
báa jiapsame bénasi á jíapsipo búitinake. 

39 Íkäi nookak, juká Espírituta am mabennaké bétana, 
jumé á súaleme. Buéituk kee jee ábo yepsay, jü Espíritu Santo; 
buéituk Jesús kee jee lóoriapo mabethuay. 


Juká génteta kaa nánancha éáhui 


40 Huanái juebena génteta násuk huate (kat jíkkajaka, 
ínel jiahuak: 
—Lútula huépo iri ájária jú profeeta yebijnakeme. 

41 Huate éntok ínel jiahuay: 

—Iri júnel jü Cristo yebijnakeme. 

Huate két ínel jiahuay: 

—¿Jachu jü Cristo Galilea buíára bétana yebijnake jáni? 
42 ¿Jachu Diosta noki kaa júnel jiahua? Davidtamak huéerim 
éntok pueblo Belén téápo Davidta jomépo á yebijnaké tíiya, 
juká Cristota. 

43 Huanái jü génte katim nanabeu ée táytek, Jesústa 
bétana. Huanárim emo náikimtek. 44 Huate éntok á buíjtebo 
báreka éiyay; té kaabe at mámtek. 


¡Kaabe yoreme ínéli nok-la! 


45 Jumé sontarom buere tiópota suayame jumé áma 
nésahuemmeu nóttek, éntok pariserommehui. Huanárim 
ínel ámeu jiahua, jumé sontarommehui: 

—¿Jatchiakem kaa á niipak? 

46 Jumé sontarom ínel am yómmiak: 

—¡Jauhuey júne kaa jábe yoreme ínéli nok-la, íkäi 
yoremta noká bénasi! 

47 Huanái jumé pariseerom ínel am yómmiak: 

—¿Emeé két báitáihuak? 48 ¿Jachu jábe yáurapo nésahueme 
o jábe pariserom á súsualek jáni? 49 Té ï génte Diosta ley kaa 
táyame, bétte noki át chúpari. 

50 Nicodemo éntok ínel ámeu jiahua, huá tukaapo áu 
nóitekathui, éntok huá ámemak náikiatukaíhui: 

51— ¿Jachu itom ley juká yoremta yáurata bíchápo 
nátuanake, kee báchá nok jíkkajaka, éntok kee jiineaka 
jíta á yáalatukáhui? 

52 Huanárim ínel á yómmiak: 

—¿Jachu émpo két galileo? Diosta jiojterité bítcha, 
éntoké át suuhua, jauhuey júne jum Galileapo profeeta 
kaa áu tóboktiala. 

53 Hueuhuépulakam bem jóau bicha sájjak. 


Jámut tábuik éhuil kunakame 
8 1 Huanái Jesús júya káhui Oliivou bicha siika. 
2 Kethueytana éntok buere tiópou yepsak. Huanái 
biiru génte áu yájjak. Áapo huámi káteka am majtiay. 
3 Huanái jumé leyta am mamajtiame éntok jumé 
pariseerom jámuttam tábui yoremta éhuil áu kunatualata 

téaka áu á niipak. Huanárim násuk á kéchaka, 4 Jesústau ínel 
jiahua: 

—Maestro, ï jámut á kuna kaa á bíchápo tábui yoremtamak 
böka téihuak. 5 Jü Moisésta ley éntok ínel jiahua: Jumé 
jaamuchim júnéli emo núyeme am mamaasuka am súa 
nésahue. Émposu, ¿jáchisé jiahua? 

6 Buéitukim ínéli jíaka, á jioptuaka á nátua báarey. Té 
Jesús, buíau kóm chátuka, súttuy buíapo jiojte táytek. 7 Tem 
naa múksi kaa nok yáateka, élaka á temajey. Huanái kíkteka 
ínel ámeu jiahua: 

—Huá enchim násuk kaa juénak yáalame, huári tétata bát 
nüka áu jímma. 

8 Júchi éntok kóm chátuka jum buíapo jiojte táytek. 

2 Té bempo, (kat jíkkajaka, nátuahuakam ténasim emo ínnéay, 
bem kaa tú ayulá bétana. Huanárim hueepulaka yeu kat 
táytek, ou yoiyóturimpo naateka ché kaa yoiyódhuemmeu tájti. 
Huanái Jesús áapola áma taahuak, jü jámut éntok áa náapo. 
10 Huanái Jesús kíkteka, kaabeta áma bítchak, huaká jámutta 
jíbba. Huanái ínel áu jiahua: 

—Émpo jámmut, ¿jáksum aane jumé enchi nátuame? 
¿Jachu kaabe nokta béttesi emot chúppak? 

11 Huanái ínel á yómmiak: 

—Ee, kaabe, Señor —ti áu jiahua. 

Huanái Jesús ínel áu jiahua: 

—Ínapo júnene kaa nokta béttesi emot chúppa. Simée, 
té katé júchi juénak joohua. 


Jesús jü ániata machiriame 


12 Jesús éntok júchi géntetau nookak, ínel ámeu jíaka: 

—Ínapone jü ániata machiriame; huá ino sáu huéeme 
kaibu kaa machiku hueramnake, ál-la huaká machiriata áy 
jíapsihuamta jípunake. 

13 Huanái jumé pariseerom ínel áu jiahua: 

—Émpo emo bétana jíba nooka. Huá em emo bétana 
nokáu kaa lútiria. 

14 Jesús éntok ínel am yómmiak: 

—Eláposu ínapo ino bétana nooka, té in nokáu lútiria; 
buéitukne jüneiya jákiibo in ábo yebij-latukáhui, éntok jákun 
bicha in huéenakéhui. Té emë katem júneiya jákiibo in ábo 
yebij-latukáhui, éntok jákun bicha in huéenakéhui. 15 Emé kía 

yoremem á tiré páman nokta jábemmet chúchupa. Ínapo 
éntok kaabetat nokta chúchupa. 16 Té ínapo jábetat nokta 
chúpátek, jü in nokáu lútiria; buéitukne kaa ínapola jíba 
jábetat nokta chúppa. Ál-la huá nee ábo bíttuakame, 10 Dios 
Átchay, jábetat ínomak nokta chúppa. 17 Enchim leypo júnel 
jiojteri: Guoy oohuim nánálaisi nokáu jíba lútiiria. 18 Ínapone 
jü ino bétana nokame; huá in Átchay nee ábo bíttuakame két 
ino bétana nooka. 

19 Bempo éntok ínel áu jiahua: 

—¿Jáksu aane, jü em Átchay? 

Jesús éntok ínel am yómmiak: 

—Emé katem nee táya, éntok in Áchayta júnne. Nechem 
táyátek, in Áchaytem két táyá éiyey. 

20 Jesús íkái nokta nookak, buere tiópopo am majtiaka 
jum tómita náu totoijhuápo. Té kaabe á buíssek, buéituk á 
taahuari kee jee yuumay. 


“Áman in huéu bicha, emé karem áman yájja” 


21 Jesús júchi ínel ámeu jiahua: 

—Ínapone siime, éntokem nee jariunake; tem huam 
enchim kaa tühua yáarimpo kókkonake. Áman in huéu bicha, 
emé karem áman yájja. 

22 Huanái jumé judio yáuchim ínel jiahuay: 

—¿Jamak áapo áu mé báare? Huári béchibo ínel jiahua: 
“Áman in huéu bicha, emé karem áman yájja.” 

23 Huanái Jesús ínel ámeu jiahua: 

—Emeé ím buíapo joome; ínapo éntok jikat téhuekapo 
joome. Emé ím ániapo joome; ínapo éntok kaa ími ániapo 
joome. 24 Kíalikune ínel enchimmeu jiahuak: Enchim kaa 
túhua yáarimpem kókkonake. Buéitukem kaa nee súalétek 
in ájáriatukáu, enchim kaa túhua yáarimpem kókkonake. 

25 Huanárim ínel áu jiahua: 

—Émposu, ¿jábesáie? 

Huanái Jesús ínel am yómmiak: 

—Béjane késampo enchim téjhuaasuk. 26 Juebenakne jíta 
enchimmeu nok machik jípure, éntokne enchimmet nokta 
chúpanake. Té huá nee ábo bíttuakame tua lútiriata jípure. 
Ínapo éntok huaká in áa bétana jíkkaij-láu ím ániapo 
anemmeu nooka. 

27 Tem kaa jiineaka taahuak, Dios Áchayta bétana ámeu á 
nokaïhui. 28 Jesús éntok ínel ámeu jiahua: 

—Júnak jiibua huaká Yoremta Úusi jikau tóboktiahuakem 
jiineenake in ájáriatukáhui, éntok kaa Ka in éápo in jíta joáhui; 
ál-lane huá Dios Áchayta nee majtiakáu jíba nooka. 29 Buéituk 
huá nee ábo bíttuakame ínomak aane; kaa nee ínapola tóij-la, 
jú Dios Átchay, buéitukne áapórik tiiréu jíba joohua. 

30 [ári bétana á nokayo, juebenakam á súaleka taahuak. 


Jü lútiria jisumariata ara itom búttiaria 


31 Huanái Jesús jumé judiom á súalekammeu ínel jiahua: 

—Emé huam in noki hué páman jíba anétek, tua 
lútúriapem in disciipulomtunake; 32 éntokem lútiiriata 
táyanake. Huá lútüria éntok súmaripo enchim búttianake. 

33 Bempo éntok ínel á yómmiak: 

—Ítapo Abrahamtatte yeu sákala, éntok jauhuey júne 
kaabeta bétukte ito jípula. ¿Jáchi súntuk émpo júnel jiahua: 
“Búttiatunakéem”? 

34 Jesús éntok ínel am yómmiak: 

—Tua lútiriapone ínel enchimmeu jiahua, sime huamé kaa 
túhuata joame, kaa tühuata bétukim jiapsa. 35 Huá tekoka 
sáyhuame kaibu jíba béchibo jóapo tahuanake; té huá usiari 
ál-la jíba béchibo áma tahuanake. 36 Júnéli juká Diosta Úusi 
jísumapo enchim búttiako, lútiiriapem jísumapo búttiataka 
emo jajamnake. 37 Jineane Abrahamtat enchim yeu 
sákalatukáhui; térem nee mé báreka éiya, buéituk in noki kaa 
enchim jíapsipo huétche. 38 Ínapo huaká Dios Áchaytamak 
aneka in bíchakáu enchimmeu nooka; emé éntok huaká 
enchim áchay bétana huémta enchim jíkkajáu joohua. 

Emé diablota áchayek 

39 Huanárim ínel á yómmiak: 

—Abrahamtate áchayek. 

Té Jesús ínel ámeu jiahua: 

—Emé Abrahamta üusimtuk, Abrahamta boojoriáhuem joo 
éiyey. 40 Tem én nee mé báreka éiya, lútitriata enchimmeu in 
nokaká béchibo, huá Diosta bétana in jíkkajakáhui. ¡Abraham 
íkái kaa yáuhuak! 41 Emé huaká enchim áchay joáu joohua. 

Huanárim ínel áu jiahua: 

—Ítapo kaa kía ják éhuil usiari; huépiilak jíbate áchayek, 
juká Diosta. 

42 Huanái Jesús ínel ámeu jiahua: 

—Emé juká Diosta Áchayeko, lútula huépem nee nák éiyey, 
buéituk ínapo Diostat yeu simlataka ábo yebij-la. Kanne in 
éápo ábo yebij-la; áapo nee ábo bíttuala. 43 ¿Jatchiakem kaa 
in nokibet jüneiya? Buéituk kaa in noki enchim jíkkaij báré 
béchibo. 44 Emé diablota átteam, jü enchim átchay; éntok 
áapórik éihuem joohua. Buéituk áapo yore súhua, késam 
huépo naateka, éntok jauhuey júne kaa lútitriata yáala, buéituk 
kaita lútüria át ayka. Buéituk ara nókichiriata nokátek, á áttea 
bétana nooka; buéituk áapo ara nókichi, éntok ara nókichi 
áchayhuaria. 45 Nee éntok lútitriata nokay júnne, katem 
nee súale. 46 ¿Jábesu enchim násuk ara nee nátua, kaa türik 
nee yáalá tíaka? Buéituk lútiiriata nee nokay, ¿jatchiaka emë 
kaa nee súale? 47 Huá Diosta áttea Diosta noki jíkkaja; íäri 
béchibem kaa á jíkkaja, buéitukem kaa Dios áttearim. 


Cristo Abrahamtapat bát huéiye 


48 Huanái jumé judio yáuchim ínel á yómmiak: 

—¿Jachute kaa titisi jiahua ítapo, enchi samaritano tíaka, 
éntok lemooniota enchi jípuréhui? 

49 Jesús éntok ínel am yómmiak: 

—Ínapo kaa lemooniota jípure. Ál-lane in Átchay jikau 
chátcha; emé éntok kía kaitapo nee bítcha. 50 Juká simek 
béppa musála machik, kanne ino béchibo á jaria. Té aane, 
huá ino béchibo á jariame. Áapo huá nokta yoret chúpame. 
51 Tua lútitriapone ínel enchimmeu jiahua: Huá in noki hué 
páman áu jípureme, kaibu muknake. 

52 Huanái jumé judio yáuchim ínel áu jiahua: 

—Én ál-late tua jiineiya lemooniota em jípuréhui. Abraham 
muukuk, éntok jumé profeetam júne kókkok. Émpo éntok em 
noki hué páman áu jípureme, kaibé á muknaké tíiya. 

53 ¿Jaché émpo ché yóhue itom áchay Abrahamta béppa, jü 
mukukame? Éntok profeetam júne kókkok. ¿Jábeta bénasisé 
emo éria? 

54 Huanái Jesús ínel am yómmiak: 

—Ínapoisune ino úttilétek, in ino úttiléu kaita béj-re. Huá 
in Átchay, Áapo nee úttile, huá enchim emo Diosek tíáhui. 

55 Té emé kaa á táya. Ínapo ál-la á táya. Kanne ino á táyá 

tíátek, Kane ara nókichitu éiyey, enchim bénasi. Téne á táya, 

éntokne á nokihua yöre. 56 Jü Abraham enchimmak huéeri áu 

al-leetuak, huaká in taahuari áu bínnaké tíaka. Huanái éntok 
á bíchaka, al-leaka taahuak. 

57 Huanái jumé judio yáuchim ínel áu jiahua: 

—Émpo kee cincuenta huásuktiriam huéria, ¿éntoké 
Abrahamta emo bít-lá tíiya? 

58 Jesús éntok ínel ámeu jiahua: 

—Tua lútiriapone ínel enchimmeu jiahua: Kee jee 
Abrahamta yeu tómtey, ínapone huéiye. 

59 Huanárim téttam niúka á mamaasu báarey. Té Jesús am 
éusuriaka, buere tiópopo yeu siika, áme násuk ámani. 


Jesús líptita pujtetuak 


1 Áma huam huéeka Jesús senu yoremta líptitaka yeu 
tómtekamta bítchak. 2 Huanái jumé á disciipulom ínel á 
temajek: 

—Maestro, ¿jábesu kaa tiihuata yáuhuak, íkäi ínéli 
líptitaka yeu á tómteká béchibo? ¿Áapo, o á áchayhuam? 

3 Jesús éntok ínel am yómmiak: 

—Áapo éntok á áchayhuam júnne, katim kaa tiihuata 
yáuhuak, líptitaka yeu á yoremtunaké béchibo; ál-la Diosta 
útteara át yeu machinaké béchibo. 4 Úttea huá nee ábo 
bíttuakamta tékil in yáanakéhui, huaká taahuata kee 
jee simeyo. Tukaari yebijnake; huanái jábe júne kara 
tekipanoanake. 5 Ím ániapo in anépo tájti, íkäi ániatane 
machiria. 

6 Íkái noksuka, buíapo chít huátteka, techoata yáuhuak. 
Huanái súttuy á nüka, líptita pusimmet á teekak. 7 Huanái ínel 
áu jiahua: 

Ámané sika emo báksia báam mánekipo Siloé téápo. 
(Siloé “áman bíttuari” tiau báare.) 

Áapo áman sika áu báksiak; huanái bíchaka nóttek. 

8 Huanái jumé áa náapo jóakaihui, éntok jumé bannaataka 
á táyáu á líptitukáu, ínélim náu jiahuay: 

—¿Jachu ¡ri kaa áman káteka nénetanethui? 

9 Huate ínel jiahuay: 

—Áapo ájária. 

Huate éntok: 

—Ëe, kaa ájáaria. Alé bénna. 

Áapo éntok ínel jiahuay: 

—Ínapone ájária. 

10 Huanárim ínel áu jiahua: 

—¿Jáchisé ayuka én ara bítcha? 

11 Huanái ínel am yómmiak: 

—Huá yoreme Jesús téame techoata yáaka pusimpo ínochá 
teekak, ínel inou jíaka: “Ámané báam mánekáu Siloéu sika 
emo báksia.” Huanáine áman sika ino báksiaka bíchaka 
taahuak. 

12 Huanárim ínel áu jiahua: 

—¿Jáksu aane, jü yoreme? 

Áapo éntok: 

—Jéitu —támeu jiahua. 


Jumé pariseerom á temajek juká líptitukáuta 


13 Jumé pariserom bíchápo yeu tóijhuak, jü líptitukathui. 
14 Jimyore taahuaritukay, juká Jesústa techoata yáaka, juká 
líptita pujtetuakáhui. 15 Huári béchibo, júchi bénasim á 
temajek, jumé pariseerom, jáchin á pujteká bétana. Huanái 
ínel ámeu jiahua: 

—Techoata pusimpo ínot teekak. Huanáine ino báksiaka 
bítchak. 

16 Huanái huate pariseerom ínel jiahuay: 

—Jü yoreme kaa Diosta bétana huéiye, buéituk jimyore 
taahuata kaa yóre. 

Huate éntok ínel jiahuay: 

—¿Jáchisen juéna yóremtaka íméi señaalim joonake? 

Júnélim kaa nanabeu éaka náu nok nássuay. 17 Huanárim 
júchi ínel áu jiahua, jú líptitukáutahui: 

—¿Jáchisé jiahua émpo, huá enchi pujtetuakamta bétana? 

Áapo éntok am yómmiak: 

—Ínapo, á profeetá tíiya. 

18 Té jumé judio yáuchim kaa á súaleka taahuak, kaa 
bíchaka á pujteká bétana. Huanárim juká líptitukáuta áchayim 
núnutebok. 19 Huanárim am nátemajek: 

—¿Jachu iri jü enchim úusi, huá kaa bíchaka enchim 
tómtilá tíáhui? ¿Jáchi súntuk én bítcha? 

20 Jumé á áchayim ínel am yómmiak: 

—Jineate íkái itom úusekáhui, éntok líptitaka yeu á 
tómtekáhui; 21 té én jáchin á bícháu, éntok jábeta á pujtetuakáu, 
katte jiineiya. Áapo béja yöhue; akem á temaje. Áapo noknake. 

22 Á áchayhuam ínéli jiahuak, judio yáuchim májhueka. 
Buéituk mëi nokta náu yáalatukay, ínel jíaka: “Kía jábeta 
júne Jesústa Mesías tíayo, jum tiópopote yeu á béptebonake.” 
23 Huári béchibom júnel jiahuay, jumé á áchayim: “Béja 
yóhue; áapórikem nátemaje.” 

24 Huanárim júchi juká yoremta líptitukáuta núnuteboka, 
ínel áu jiahua: 

—Diosta bíchäpë lútiiriata itom téjhua. Ítapote jiineiya 
íkái yoremta juéna yóremtukáhui. 

25 Áapo éntok ínel am yómmiak: 

—Á juéna yóremtukáu, ínapo kaa jiineiya. Té senu 
huémtane ál-la jiineria: Ínapo kaa bítchay, téne én ál-la 
bítcha. 

26 Júchim éntok ínel áu jiahuak: 

—¿Jítasu emou yáuhuak? Éntok, ¿jáchisu enchi pujtetuak? 

27 Áapo éntok ínel am yómmiak: 

—Béjane enchim téjhuaala, té katem nee nok jíkkaja. 
¿Jatchiakasem júchi á jíkkaij báare? ¿Jachu két emé á 
disciipulomtu báare? 

28 Huanárim áu omteka ínel áu jiahua: 

—Émpo jü yoremta disciipulo; té ítapo Moisésta 
disciipulomte. 29 Ítapo jiineiya Diosta Moiséstau nokakáhui; 
té än bétana, katte júneiya jákun á jometukáhui. 

30 Jü yoreme éntok ínel am yómmiak: 

—Iri tua át guómtisi maacht, áapórik nee pusim 
étaporiakáhui, éntok enchim kaa á júneriáhui jákun á 
jometukáhui. 31 Huittite jüneiya Diosta jumé juéna yóremem 
kaa nok jíkkajáhui; té jábe júne Diosta májhueka, á éá páman 
áu boojoriame, huákái nok jíkkaja. 32 Jauhuey júne kaabeta 
bétana jíkkaij-ri líptitaka yeu tómtilataka á bíchaká bétana. 
331 kaa Diosta bétana huétek, kaita ara yáa éiyey. 

34 Huanárim ínel á yómmiak: 

—Émpo kaa türiku yeu tómtilataka júne, ¿itom majtia 
báare? 

Huanárim áma yeu á jaasek. 


Jú Diosta noki kaa táyame líptita bénna 


35 Jesús á jíkkajak, áma yeu á jaahuaká bétana. Huanái á 
téaka, ínel áu jiahua: 
—¿Jaché émpo Diosta Üusi súale? 

36 Áapo éntok ínel ä yómmiak: 

—Señor, neché téjhua á jábetukähui, in ä súalnaké 
béchibo. 

37 Jesús éntok ínel áu jiahua: 

—Aké á bít-la; ínapone ájária, jü émomak nokame. 

38 Huanái tónommea kíkteka á yórek, ínel jíaka: 

—Señor, enchine súale. 

39 Jesús éntok ínel jiahua: 

—Noktane chúpa báreka ím ániau yepsak, huamé kaa 
bíchame bínnaké béchibo, huamé bíchame éntok kaa 
bíchamta bénasi am tahuanaké béchibo. 

40 Huanái huate pariseerom áamak anéu, íkäi jíkkajaka, 
ínel áu jiahua: 

—¿Jachu ítapo két liliptim? 

41 Jesús éntok ínel am yómmiak: 

—Liliptimtukem, jü kaa tühua kaa enchimmet ayu éiyey. 
Té én enchim emo bíchá tíá béchibo, jü kaa túhua enchimmet 
ayka. 


Jumé kabara kóráim ejemplo 


1 0) 1 "Dua lútiriapone ínel enchimmeu jiahua: Jü kaa 
kabara kórái puerta páman kibakekame, té sékána 
áman túbuktekame, lak-ron, éntok útteapo jábeta jíta úuhua. 
2 Té huá puerta páman kíkkibakeme, áapo jü kab-yeero. 3 Jü 
puertata suayame, íkái á étaporia. Jumé kabaram éntok juká 
kab-yeerota nok táya. Áapo éntok jumé á kabarammeu bem 
téhuampo ámeu nokaka, yeu am béeba. 4 Huamé sime á 
átteahuam yeu am sákasuk ámepat huéenake. Jumé kabaram 
éntok á guojaanake, buéitukim á nok táya. 5 Té kaa bem 

táyáhuim kaibu guojaanake, ál-lam á tó tenninake, buéitukim 
tattábuim nok jíahuita kaa táya. 

6 Íkäi ejemplota ámeu yétchak, jü Jesús; té bempo kaa 
júneaka taahuak, jíta bétana ámeu á nokaihui. 


Jesús, jü tü kab-yeero 


7 Jesús éntok júchi ámeu nookak, ínel jíaka: 

—Tua lútiiriapone ínel enchimmeu jiahua: Ínapone ájária 
jü kabara kórái puerta. 8 Sime huamé ínopat ábo yájakame, 
útteapom jábem jíta üuhua, éntokim éekbua; té jumé kabaram 
katim am nok jíkkajak. 9 Ínapone jü puerta; huá ínot éaka 
kabara kóráiu kibakeme, jínéutuna. Kóráipo kíkkibaknake, 
éntok yeu hueramnake, éntok tüli básota téunake. 

10 "Jii lak-ron kía ékbua báreka yebijnake, éntok jábeta 
mé báreka éntok jíta chíbejtiaka á tejal báreka. Té ínapo 
ábo yebij-la jiapsihuamta enchim jípunaké béchibo, éntok 
biiruk béppa yún enchim á jípunaké béchibo. 11 Ínapone 
jú tú kab-yeero. Huá tii kab-yeero huá á jíapsi nénkinake á 
kabaram béchibo. 12 Huá tómipo kabaram suayame, kaa tua 
tü kab-yeero, éntok kabaram kaa átteak. Robota áu huémta 
bíchátek, kabaram tó búitinake. Huanái jü robo ámeu yepsaka 
am kíkkisuka chíbelam jaanake. 13 Júnéli huá tákiataka 
kabaram suayame búitinake, buéituk kía tómipo am suaya. 
Kabaram táruk júnne, kaita áma táru. 

14 Ínapone ájária jü tii kab-yeero. Jumé in kabaramne 
táya; huamé in kabaram éntok, nechim táya. 15 Alé bénasi jú 
in Áchay nee táya, éntok ínapo két in Áchaytane táya. Éntokne 
in jíapsi nénka jumé kabaram béchibo. 16 Huate kabaramne 
jípure, té huáméi kabaram kaa ími kóráipo joome. Huáméine 
két ábo huérianake, éntokim két nee nok jíkkaijnake. Huépul 
bénasim náu anna; éntok huépii kab-yerotunake. 

17 Jü in Áchay huári béchibo nee nákke, buéitukne simem 
béchibo in jíapsi nénka; chúkula éntokne júchi ara á niye. 

18 Kaabe nee á úhua; ál-lane in júnel éä béchibo muuke. 
Útteatane jípure in muknaké béchibo, éntokne útteata jípure 
júchi jíapsita in niinaké béchibo. Íkäi nésautane mabetak, in 
Áchay bétana. 

19 Kaa nanabeu éaka, júchim náu nok nássua táytek, jumé 
judio yáuchim, ¡ri nokta béchibo. 20 Juebenakam ínel jiahuay: 

—Lemooniota jípure. Rokotula. ¿Jatchiakem á nok jíkkaja? 

21 Huate éntok ínel jiahua: 
—Jábe lemooniota jípureme kaibu ilé bénasi noknake. 
¿Jachu jú lemoonio ara pusim am étaporia, jumé liliptim? 


Jumé judio yáuchim Jesústa omoutek 


22 Buere tiópota chúpukáu huáatihuay. Júkárim pajkoriay, 
jum Jerusalémpo. Huamé taahuarimmechi éntok sébe 
tiempotukay. 23 Jesús éntok áma naa huéiyey, buere tiópopo, 
Salomónta portaalim ti téttehuaahuápo. 24 Huanái jumé judio 
yáuchim á kóntiaka ínel áu jiahua: 

—¿Jauhuey tájtisé itom jíapsi kaa al-leetuanake? Émpo jü 
Cristotukátek huitté itom téjhua. 

25 Jesús éntok ínel am yómmiak: 

—Enchimne á téjhuaasula, té katem nee súale. Huá tékil in 
yáari in Áchay téhuampo, huári ino bétana nooka; 26 té emé 
kaa á súale, buéitukem kaa in kabaram, in enchimmeu jíaká 
bénasi. 27 Jumé in kabaram nee nok táya; ínapo éntok am 
táya, éntokim nee guojaase. 28 Ínapo éntok jíbapo béchibo 
jíapsihuamta am miika. Bempo kaibu emo tárunake jauhuey 
júnne, éntok kaabe in mámpo yeu am huíknake. 29 Huá in 
Átchay nee am mikakame, ché simem béppa nésahue, éntok 
kía jábe júne kara in Áchay mámpo yeu am huíkke. 30 Ínapo, 
éntok in Átchay, náute huépiilay. 

31 Huanái jumé judio yáuchim júchi tétam niika, á 
mamaasu báreka. 32 Jesús éntok ínel am yómmiak: 

—Juebenakne tiiri tékilta enchim bíttuala, in Áchay bétana 
huémta. ¿Jíta tékilta béchibosem nee mamaasu báare? 

33 Jumé judio yáuchim éntok ínel á yómmiak: 

—Huaá tú tékilta béchibote kaa enchi mamaasu báare, ál-la 
Diosta béj-reka em nokaká béchibo; buéituk émpo yoremtaka 
júnne, Diosta bénasi emo joohua. 

34 Jesús éntok ínel am yómmiak: 

—¿Jachu kaa ínel jiojteri enchim leypo: “Ínapo ínel jiahua, 
emem diosim”? 35 Huamé Diosta noki mabetakame diosim 
tíiya. Huaká jiojterita kaabe ara tábuiasi á yáuhua. 36 Buéituk 
Dios Átchay nee yeu púhuak; ím ániau nee kóm bíttuak. 
¿Jatchia júntukem Diosta béj-reka nee noká tíiya, ínapo 
Diosta Úusi ti nee jíaká béchibo? 37 Juká in Áchay tékil kaa 
nee joay, katem nee súalpo yumala. 38 Té nee á joay ál-la, 
éláposem nee kaa súale, té huaká tékilta in joáhuem súale, 

enchim júneenaké béchibo, éntok enchim á súalnaké béchibo, 
juká Dios Áchayta ínot anéhui, éntok in át anéhui. 

39 Júchim éntok mámpo á tatab báreka tekipanoay, té áapo 
bem mámpo áu yeu huíkkek. 

40 Huanái Jesús júchi siika, Jordán huáytana bicha, áman 
késam huépo Juanta batóaipo. Huanái huámi taahuak. 
41 Huanárim juebenaka áu yájjak, ínel jíaka: 

—Juan lútiriapo kía jíta señalta júne kaa yáuhuak; té sime 
Juanta (ärt bétana nokakáu lútitriatukay. 

42 Huanái huámiri juebenaka á súsualeka taahuak. 


Láazarota mukuká bétana nokhuame 


1 1 1 Senu yoreme Láazaró téaka kókorey, Betaniapo 

jometaka, María éntok Marta á ákorohua pueblopo. 
2 María, Láazaro kókoremta huaayi, ¡ri júnel jü Señortat juká 
perfuumeta musála jubak tóak, éntok á chonimmea guókpo á 
huaachak. 3 Láazarota huaayim Jesústau nokta bíttuak, ínel 
áu am jiau sáhueka: 

—Señor, jü titisi em nákéu kókore. 

4 Jesús éntok á jíkkajaka ínel jiahua: 

—Ï kókoa kaa áy kókko béchibo, ál-la huaká simek béppa 
musála maachik Diostat á bínná béchibo, éntok két á Uusibet 
á bíttunaké béchibo. 

5 Jesús éntok Martata nákkey, éntok á huayihua, éntok 
Láazarota. 6 Té íkäi jíkkajaka, á kókoré bétana, júchi guoy 
táapo áma taahuak, á aneipo. 7 Huanái chúkula jumé á 
disciipulommeu ínel jiahua: 

—Jántebu júchi Judea buíárau bicha. 

8 Huanái jumé á disciipulom ínel áu jiahua: 

—Maestro, én kaa bínhua jumé judio yáuchim enchi jariay, 
enchi mamaasu báreka. Á júnélituk júnne, ¿júché áman huée 
báare? 

9 Jesús éntok ínel am yómmiak: 

—¿Jachu jü taahuari kaa dooce horam jípure? Huá 
taahuapo hueramame kaibu téitinake, buéituk ími ániapo 
machiriay bítcha; 10 té huá tukaapo hueramame téitinake, 
buéituk jü machiria áu béye. 

11 Íkái noksuka, ínel ámeu jiahua: 

—Huá itom chami Láazaro kótche; téne áman huéiye á 
búsa báreka. 

12 Huanái jumé á disciipulom ínel jiahua: 

—Señor, kóchétek, jíba tua yún éenake. 

13 Jesús ínéli jiahuak, Láazarota mukilá tíaka. Té bempo 
kócheka jimyorehuamta bétana á noká téiyey. 14 Huanái Jesús 
huitti ínel ámeu jiahua: 

—Láazaro béja muukuk. 15 Enchim béchibone al-leiya, 
kaa áman itom aneká béchibo, enchim nee súalnaké béchibo. 
Té ámante áu kannake. 

16 Huanái huá Toomas, Guoguóri téame, ínel jiahua huamé 
áamak disciipulommehui: 

—Ítapo kétte áamak kannake, áamak kókko béchibo. 


Jesús yore jíabitetuame éntok jíapsihuamta yore mákame 


17 Jesús áman yepsaka jiinéiak: Láazaro béja naiki 
taahuarey, máaritaka. 18 Betania pueblo éntok kaa mékka 
Jerusaléniu taahuay, jíba tua batte ba kiloometropo. 

19 Juebena judiom ámeu yáij-latukay Martatau éntok 
Maríatahui, am yánti jíapsi joa báreka, bem ábachi mukuká 
béchibo. 20 Huanái Marta juká Jesústa áman hué tíay á 
jíkkajaka, á nankiseka yeu siika; María éntok jóapo taahuak. 
21 Huanái Marta Jesústau ínel jiahua: 

—Señor, enchi ím aney in ábachi kaa muk éiyey. 22 Té 
énne két jiineiya, simeta Diostau em aahuáu, Dios enchi á 
máknake. 

23 Jesús éntok ínel á yómmiak: 

—Em ábachi jíabitenake. 

24 Marta éntok ínel áu jiahua: 

—Ínapo jiineiya á jíabitenakéu júnak simem jíabiteyo, 
huaká taahuata yumako. 

25 Jesús éntok ínel áu jiahua: 

—Ínapone jü yore jíabitetuame éntok jü jfapsihuamta yore 
mákame. Huá nee súaleme mukilataka júne júchi jiapsinake. 
26 Éntok sime huá jiapsaka nee súaleme jíbapo béchibo kaibu 
muknake. ¿Jaché íkái súale? 

27— Jeehui, Señor —táu jiahua—. Ínapo á súale, enchi 
Cristotukáhui, jü Diosta Üusi ím ániau kom yebij-lame. 


Jesús Láazarota máaripo huéeka buaanak 


28 Marta éntok íkái noksuka áman sika, juká Maríata á 
huayhua núnnuk, éhuil ínel áu jíaka: 

—Jú Maestro ím aane; enchi núnnu. 

29 Áapo íkäi jíkkajaka, bamsipo kíkteka áman áu siika. 
30 Jesús ketune kee huam ili pueblou kibakey, Martata á 
nankekápo ketune aaney. 31 Huanái jumé judiom jóapo áamak 
aneka á sirok aniaïhui, Maríata bamsipo yeu á sik, akim á 
guojaasek, ínel jíaka: “Áman siika, ä mäariu buanseka.” 

32 María jum Jesústa anëu yepsaka, ä bíchaka, guókpo áu 
tónommea kíktek, ínel jíaka: 

—Señor, enchi ím aney, in ábachi kaa muk éiyey. 

33 Jesús ä buanay ä bíchaka, éntok két huamë judiom 
áamak kateïhuim buaname bíchaka, jíapsi sóokteka áu 
yoyoak, tüisi siroksi. 34 Huanäi ínel jiahua: 

—¿Jáksem á maáak? 

Bempo éntok ínel áu jiahua: 

—Señor, ábé sika ä bítcha. 

35 Huanái Jesús buaanak. 36 Huanái jumé judiom ínel 
jiahua: 

—¡Akem á bítcha, tua á nákkey! 

37 Huate éntok áme násuk aneme ínel jiahuay: 

—¿Jachu iri kara jíta yáuhuay, Lázarota kaa muknaké 
béchibo, jáchin juká líptita á pujtetuaká bénasi? 


Láazarota jíabitek mukilataka 

38 Jesús, á jíapsipo júchi titisi siroksi éaka, á máariu bicha 
siika. Téta guójóriatukay; ï guójória éntok téta buéurukuy 
páttiaritukay. 39 Jesús ínel jiahua: 

—Juká tétatem mékka bíaktia. 

Marta éntok, jü mukilata huaayi, ínel áu jiahua: 

—Señor, béja chicha juuba, buéituk béja naiki taahuare. 

40 Jesús júnel áu jiahua: 

—¿Jachune kaa enchi téjhuaala, á súalétek, Diosta bétané 
sime ujyoriata ché musála machik bínnake? 

41 Huanárim tétata mékka bíaktiak, juká mukilata áy 
páttiatukathui. Huanái Jesús, téhuekau jikau remteka, ínel 
jiahua: 

—In Átchay, enchine baysauhue enchi nee jíkkajá tíaka. 
42 Ínapo jiineiya, enchi nee jijikkajáhui; téne júnel jiahuak 
huaká génte juebenaraata ino chíkola aneme béchibo, enchi 
nee ábo bíttuakáu am súalnaké béchibo. 

43 Íkái noksuka, kusisi chachayek: 

—Láazaro, ¡yehué huéiye! 

44 Huá mukilatukáu éntok yeu siika, mámpo éntok guókpo 
sánkommea súmataka. Á pújbahua éntok sánkommea 
bitiatukay. Jesús éntok ínel jiahua: 

—Akem á búttia, á huéenaké béchibo. 


Noktam náu yáuhuak, Jesústa mé báreka 
(Mt. 26:1-5; Mr. 14:1-2; Lc. 22:1-2) 


45 Huanái juebena judiom Maríatamak an báreka áma 
yáij-latukay. Huanárim Jesústa yáakáu bíchaka á súsualek. 
46 Té huaate jumé pariserommeu sájaka, Jesústa yáakáu am 
téjhuak. 47 Huanái jumé buere tiópopo ché nésahueme éntok 
jumé pariseerom juká yáurata náu núnuka, ínel jiahua: 

—¿Jáchisute annake? Buéituk ï yoreme juebena señaalim 
joohua. 48 Kía ínéli itom á tójak, sime á súalnake. Huanái 
jumé sontaro romaanom ábo yájaka juká itom buere tiópota 
tátabnake, éntokim huaká itom pueblo luutianake. 

49 Huanái jü Caifás ámemak joome, huári huásuktiat ché 
nésahueme, ínel ámeu jiahua: 

—Emenm kaita jiineria, 50 éntokem kaa júneiya, ito béchibo 
ché á túriakáhui, huépú yoremta itom pueblota béchibo 
muknakéhui, té kaa sime yóremraata kókkonakéhui. 

51 Kaa á éápo íkái nookak, Jesústa bétana, ál-la huári 
huásuktiriat buere tiópopo ché á nésahué béchibo, huá Judea 
génteta béchibo Jesústa muknakethui, 52 éntok kaa kía huári 
génteta béchibo jíbba, két huamé Diosta üusim chíbejtilam 
náu lópola am rúktiá béchibo. 53 Júnéli huári taahuarit 
naateka náhuim nokta yáuhuak, á métebo báreka. 

54 Huári béchibo Jesús béja kara machisi jumé judiom 
násuk naa huéiyey, ál-la mékka bicha siika, senu buíárau 
see pária, huá pueblo Efraín téáhui. Huámi taahuak, jumé 
á disciipulommaki. 

55 Éntok béja kaa jaikika béyey, judiom pajkota 
yumanakéhui. Huanárim juebenaka Jerusaléniu jikau sájjak, 
kee pajkota yumayo emo báksia báreka, bem á boojoriá 
bénasi. 56 Huanárim juká Jesústa jariay. Jum buere tiópopo 
aneka, ínélim emo nátemajey: 

—¿Jáchisem éiya? ¿Jachu kaa ábo pajkou yebijnake jáni? 

57 Huanái huamé buere tiópopo ché nésahueme éntok 
huamé pariseerom át nésahuek, huá jábe júne á jiúneriame, 
ják á anéhui, yeu á buts sáyhuak, á pereesote béchibo. 


Jesústat pueblo Betaniapo perfuume huáttiahuak 
(Mt. 26:6-13; Mr. 14:3-9) 


1 2 1 Búsan taahuarim bëyey, kabara jísobahuaka 
Páscuata yáanaihui. Jesús pueblo Betaniau yepsak, 

Láazarota jóapo. Tt mukilatukay, té Jesús kókkolam násuk á 
jíabitetuak. 2 Béja kúptey Jesústam tepa buere ábosey. Marta 
éntok jíta am jooriay. Láazaro éntok Jesústamak mesau 
kátekay. 3 Huanái María senu litro perfuumeta násuk áman 
Jesústat guókimmet tóak, éntok á chonimmea á huaachak. Jü 
kári éntok musála jubay tápunak. Ï perfuume tüisi béj-retukay. 
4 Huanái senu á disciipulo ínel jiahua, huá Judas Iscarioté 
téame, Símonta úusi, huá á nénkinakethui: 

5— ¿Jatchiakasu kaa ï perfuume báij cien tékil béjhuapo 
nénkihuaka, póobem á miika? 

6 Judas ínéli jiahuak, kaa póobem á jiokolé béchibo; 
ál-la ékbua ara jíta núyey; buéituk juká tómi bóosata jípureka, 
juká áma 0orehuamta nuniiyey. 7 Huanái Jesús ínel áu jiahua: 

—Aké á tójja. Áapo in máaná taahuari béchibo á 
bélatukay. 8 Buéituk jumé póobem jíbem enchimmak am 
jípunake; ínapo éntokne kaa jíba enchimmak tahuanake. 


Noktam náu yáuhuak, Láazarota mé báreka 


9 Juebena judiom Jesústa áma aney jiinériaka, ámanim 
yájjak, kaa áaporik jíba bít báreka, té Láazarota kétchi, 
juká kókkolam násuk á jíabitetuakaihui. 10 Té huamé buere 
tiópopo tua ché nésahueme nokta náu lútüria yáuhuak, 
juká Lázarota két méná béchibo, 11 buéituk áapórik béchibo 
juebena judiom emo náikimtey, Jesústa súaleka. 


Jesús mám tájtiriahuaka Jerusaléniu kibakek 
(Mt. 21:1-11; Mr. 11:1-11; Lc. 19:28-40) 

12 Yokoriapo génte bueresi juebenaka jum pajkou yáij- 
latukathui, Jesústam jum Jerusaléniu yebisisé téamta jíkkajak. 
13 Huanárim jumé tako sáhuam niika, á nankiboka yeu sájjak, 
éntokim ínel chaayey: 

—¡Titisi mabettunake! jÏ santo, jü Señorta téhuampo 
yebisiseme, jü Israeltau Rey! 

14 Huanái jü Jesús juká buru asólaata téaka át jikat yejtek, 
jiojteta jíá bénasi: 

15 Katé májhue, buere pueblo Siónta maala; 
Ími huéiye jü em Rey, 
Buru asólaatat yejsimeka. 
16 fachirim kaa jiineaka tahuakay, jumé á disciipulom késam 
huépo; té juká Jesústa jíabitek bueresi úttilhuaka á mabethuak. 
Huanái jübuam áu huáhuaatek, áa bétana íkái jiojtetukáhui, 
éntok áachá chúpahuakáhui. 

17 Jü génte áamak aneihui, áa bétanam nookay, jáchin 
Láazarotau chachayeka jum á máaripo kókkolam násuk á 
jíabitetuak. 18 Huári béchibo két jü génte á mabet báreka 
áma yájakay, buéitukim á jíkkajak, áapörik íkäi señalta yáaká 
bétana. 19 Té jumé pariseerom, bempo náu ínel jiahuay: 

—Béjem á bítcha, kaitate ara yáuhua. Áachem suuhua, 
¡sime génte áamak kaate! 


Huate griegom juká Jesústa jaria 


20 Huate griegom áme násuk aaney, huamé áman pajkou 
Diosta yóri báreka jikau sákalam násuku. 21 Íméi Felipetau 
rúktek, pueblo Betsaida Galilea buíárapo jometahui. 
Huanárim jiokot áu jiahuay, ínel jíaka: 

—Jesústate bít péiya. 

22 Feliipe éntok Andrésta ettejhuariak. Huanái jú Andrés 
éntok Feliipe Jesústam téjhuak. 23 Jesús éntok ínel am 
yómmiak: 

—Tiempo béja yumase, juká Yoremta Úusi ti téhuaakamta 
úttilnáhui. 24 Tua lútúriapone enchimmeu ínel jiahua: Jü 
tirijko báchia kaa buíapo kóm huécheka mukuka síhuekátek, 
áapola tahuanake; té mukuka síhuekátek, yún takanake. 

25 Huá á jíapsi beutireme á tárunake; té ím ániapo á jíapsi kaa 
beutireme, á yü jiapsinaké béchibo á éria. 26 Jü nésauta nee 
jooria báreme nee guojaanake. Huanái huam in anépo két 
annake, huá nésauta nee jooriame. Jü nésauta nee jooriame, 
in Átchay á úttilnake. 

Jesús á ména bétana nooka 


27 Huanái Jesús ínel jiahuak: 

—;¡Tepa kaa al-leeri in jíapsit aayuk! ¿Jáchisune jiaunake 
jáni? Karane ínel jiahua: “In Átchay, ¡inou huéenakemta 
bétané nee jínéu!” ¡Buéituk (kat in chúpanaké béchibone 
ábo yepsak! 28 In Átchay, em téhuamé yórisi úttile. 

Huanái jíahui téhueka bétana kóm yuumak, ínel jíaka: 
“Béjane yórisi am úttilsuk, éntokne júchi yórisi am úttilnake.” 

29 Huanái huá génte juebenara áamak anéu juká jíahuita 
jíkkajaka, yúkuta júnel omté tíiyay. Huate éntok ínel jiahuay: 

—Diosta ángel áu nookak. 

30 Huanái Jesús ínel ámeu jiahuak: 

—1 jíahui kaa ino béchibo ábo kom yuumak, ál-la enchim 
béchibo. 31 Ent ájária ï ániapo anemmet nokta 
chúpatunakéhui. Én huá diablo ím ániapo bueresi á nésahue 
násuk júne yeu béptunake. 32 Ínapo éntok buíapo jikau 
tóboktiahuak, simemne inou rúktianake. 

33 Ínéli jiahuay, jáchin á muknakéu am jiineriá ïaaka. 

34 Huá génte ínel á yómmiak: 

—Ítapo jum Diosta leypo á jiinériak, Cristota jíbapo 
béchibotunakéhui. ¿Jáchisu júntuké á tóboktianá tíiya, juká 
Yoremta Úusi ti téhuaakamta? ¿Jábesa júntuk, ¡ri Yoremta 
Úusi? 

35 Huanái jü Jesús ínel ámeu jiahua: 

—Ketune chúbala enchim násuk annake, jü machiria. 
Náasem kaate, ketune machiriata enchimmeu ayuako, kaa 
máchiraata kaa enchim jaatianaké béchibo; buéituk huá 
kaa machiku hueramame kaa jüneiya jákun bicha á huéhui. 
36 Ketune machiriata jípurekem á súale, juká machiriata, 
machiriapo enchim usiarimtunaké béchibo. 

Íkäi nookak jü Jesús; huanái sika am éusuriak. 


Jumé kobanaro judiom kaita súaléram 


37 Té juebena señaalim bem bíchápo á yáak júnne, katim 
á súaley, 38 profeeta Isaíasta nokakáu chúpnaké béchibo, 
ínel jíamta: 
Señor, ¿jábesu ámeu itom nokakáu súale jáni? 
Éntok ¿jábetausum áu yeu machiriak jáni, huamé 
Señorta mámmam? 

39 [ári béchibom kaa á súaley, buéituk két ínel jiahua jü 
Isaíasta jiojteri: 
40 Bempórim puj páttiak, 

éntok bem jíapsi námakasi yáuhuak, 

pusimmea kaita bem bínnaké béchibo, 

éntok jíapsiy kaita bem jiinerianaké béchibo, 

júnéli kaa jíapsi kúakteka, 

kaa nee am jínéunaké béchibo. 
41 Isaías ínel jiahuak, Jesústa úttilnáu bíchaka, buéituk áa 
bétana nookak. 

42 Kía júnentaka júnne, yáuram juebenaka á súaleka 
taahuak. Té pariserom béchibo katim emo yeu buíssey, kaa 
huam bem náu yayajápo emo yeu bép ïaaka. 43 Buéitukim 
ché á tiirey, juká yoremta úttilhuá bétana bem máknáu, 
Diosta úttilhuáu béppa. 


Jü Jesústa noki jumé yoremem nátuanake 


44 Jesús kusisi nokaka ínel jiahua: 

—Huá nee súaleme kaa nee jíba súale, ál-la huaká nee 
ábo bíttuakamta kétchi. 45 Huá nee bíchame, huaká nee ábo 
bíttuakamta két bítcha. 46 Ínapo, jü machiria, ábo ániau kom 
yebij-la, sime huamé nee súaleme kaa machiku aneka áma 
kaa am kókkonaké béchibo. 47 Jábe júne in noki jíkkajaka, té 
in éáu kaa joame, ínapone kaa á nátua; buéitukne huamé ím 
ániapo aneme kaa nátua báreka ábo kóm yebij-la, ál-la am 
jínéu báreka. 48 Huá kaa nee mabetakame, éntok in noki 
kaa jíkkaij báreme, jábeta á nátuanakemta jípure. Jü noki 
in nokakáhui, taahuata yumak, á nátuanake. 49 Buéituk 
ínapo kaa kía in éápo á nok-la; huá Áchayhuari nee ábo kóm 
bíttuakame, áapo nee át sáuhuek jíta in noknakéhui, éntok jíta 
enchim in majtianakéhui. 50 Éntokne jiineiya á nésaurihua yü 
jíapsihuamtukáhui. Júnéline huaká in nokáu nooka, huaká 
Dios Áchayta nee á téjhuaaká pámani. 


Jesús jumé á disciipulom guók báksiak 
1 3 1 Senu taahuari béyey, kabara jisobahuaka Páscuata 
yumasethui. Jesús jiineiyay, tiempota áa béchibo 
yumalatukaihui ím ániapo yeu á huéenakeihui, á Achaybeu 
bicha. A átteahuam ím ániapo aneme jíba bénasam nákkek, 
á muképo GI. 
© La Liga Bíblica, A.C. 2005 


San Juan 13 44 


2 Huanái tukaapo am jibuay, jü diablo Judasta jíapsipo 
kibak-latukay, Jesústa á nénkinaké béchibo. Tri Judas 
Iscariote, Símonta üusitukay. 3 Jesús jiineiyay á Áchayhua 
simeta á mámpo á tóij-latukaihui, éntok Diosta bétana áu 
huethui, éntok Diostau bicha áu huéenakethui. 4 Júnéli 
kíkteka, jumé súppem béppa huéeme áu úhuak. Toallam 
éntok nüka, am huikojtek. 5 Huanái buere puraatopo báam 
yeu tóaka á disciipulom guók báksia táytek, éntok jumé 
toallam á huikosakáubey am huaachak. 

6 Huanái Jesús jú Símon Perotau rúktek; Pero éntok ínel 
áu jiahua: 

—Señor, ¿jaché émpo nee guók báksia báare? 

7 Jesús éntok ínel á yómmiak: 

—Jú in jóábet émpo kaa át jüneiya én láuti; té chúkula 
ál-lé át júneenake. 

8 Peero éntok ínel áu jiahua: 

—Katé nee guók báksianake, jauhuey júnne. 

Jesús éntok ínel á yómmiak: 

—Kaa nee enchi guók báksiak, kaité ínomak jípunake. 

9 Huanái jú Símon Peero ínel áu jiahua: 

—Señor, á júnélitunakey, kaa in guókim jíbba, in 
mámmam éntok in kóba júné báksia. 

10 Té Jesús ínel áu jiahua: 

—Jü bemelasi úbari kaa júchi báksiana, jumé guókim 
jíbba, buéituk béja úbari. Emé éntok béja báksiari, té kaa 
sime. 

11 Buéituk jiineiyay jábeta á nénkinakeíhui; huári béchibo: 
“Kaa sime báksiari”, ti áu jiahuak. 

12 Júnéli, chúkula am guók báksiasuka, júchi á súppem 
núka, mesau rúktek. Huanái ínel ámeu jiahua: 

—¿Jachu emë jüneiya jíta in enchimmeu yáakáhui? 13 Emé 
nee Maestro tíiya, éntokem nee Señor tíiya. Tüisem júnel 
jiahua, buéituk enchim jiaulápo, ínapone ájária. 14 Té ínapo 
Señortaka éntok Maestrotaka júne enchim guók báksiak, 
emë kétchi náu emo guók báksiapo yumala. 15 Buéituk 
ejemplotane enchim mákkak, in enchimmeu ayuká bénasi 
enchim két náu á joonaké béchibo. 16 Tua lútiriapone ínel 
enchimmeu jiahua: Huá sáyhuame kaa á teko béppa ché 
yórihua; éntok huá jákun bíttuahuakame júne kaa ché yórihua 

áman á bíttuakamta béppa. 17 Íkárem jiineriátek, al-leakem 
jiapsinake á joáteko. 

18 'Kanne simem bétana nooka. Buéituk ínapone jiineiya 
jábem in yeu púalatukáhui. Té úttea huaká jiojteta ínel 
jíamta chúpnaké béchibo: “Huá páanim ínomak buáyeme nee 
béj-reka áu tóboktiak.” 19 Én naatekane enchim á téjhua, kee 
jee huéenakemta chúpeyo, béja á chúpey enchim á súalnaké 
béchibo in ájáriatukáhui. 20 Tua lútitriapone ínel enchimmeu 
jiahua: Huá in jákun bíttuari mabetakame, nee mabeta; 
huá nee mabetakame éntok, huaká nee ábo bíttuakamta 
két mabeta. 


Jesús Judasta á nénkinakéu bétana nookak 
(Mt. 26:20-25; Mr. 14:17-21; Lc. 22:21-23) 

21 Jesús íkái noksuka, á jíapsipo titisi sirokay. Huanái 
huitti ínel jiahua: 

—Tua lútúriapone ínel enchimmeu jiahua, senu enchim 
násuk aneme nee nénkinake. 

22 Huanái huamé á disciipulom emo naa bíchaka taahuak, 
kaa jüneaka jábeta bétana júnel á jíáhui. 23 Senu disciipulo, 
Jesústa ché nákeihui, áa náapo káteka chákala bókay. 24 Íahui 
señam yáuhuak, jü Símon Peero, á temaij iaaka á jábetukaihui 

huaká áa bétana á nokaihui. 25 Huanái áapo, Jesústau jéla 
rúkteka, ínel áu jiahua: 

—Señor, ¿jábesa jüri em áa bétana nokáhui? 

26 Jesús éntok ínel á yómmiak: 

—Huaá jábeta páanim kómoniaka in á miknakéu, huári ájária. 

Huanái jumé páanim kómoniaka, Judas Iscarioteta, 
Símonta úusi, am miikak. 27 Huanái sep Satanás á jíapsipo 
kibakek. Jesús éntok ínel áu jiahua: 

—Juká em yáa báréu, bamseké á yáuhua. 

28 Té huamé mesau jokame katim jiineaka taahuak, jíta 
béchibo Judastau júnel á jíakáhui. 29 Buéituk huate ínel éiyay: 
Judasta tómi bóosata jípuré béchibo, Jesús ínel áu jiahua: 
“Pajkopo itom huáatianakéué jínnu mátchi”, éntok: “Poloobemé 
mikpo yumala”, tim éiyay. 30 Áapo jumé páanim buásuka 
siika. Huanái éntok béja tukaaritukay. 


Jú bemela nésauri 


31 Huanái Judasta yeu simsuk, Jesús ínel jiahua: 

—Én bueresi úttilna, jü Yoremta Úusi ti téhhuaakame, éntok 
Dios Átchay áa béchibo úttilna. 32 Jü Dios áapórik béchibo 
úttilhuátek, áapo Dios kéchá úttilnake, á éápo; éntok láuti á 
úttilnake. 33 In usiálam, ketunene kaa bínhua enchimmak 
annake. Nechem jariunake, té jumé judiommeu in jíá bénasi, 
enchimmeune két júnel jiahua: Huam in huéu bicha, emé 
karem áman kaate. 34 Bemela nésautane enchim mákka: 
Emóem nákke. Nee enchim náképo bénasi, emem két 
nánancha emo náknake. 35 Ímirim simetaka enchimmet 
jiúneenake, in enchim majtialatuká bétana, nanabeu éaka 
enchim emo nákeyo. 


Jesús juká Perota kaa áu á táya tíanakéu bétana nookak 
(Mt. 26:31-35; Mr. 14:27-31; Lc. 22:31-34) 


36 Huanái jü Símon Peero ínel áu jiahua: 

—Señor, ¿jákusé huée báare? 

Jesús éntok ínel á yómmiak: 

—Áman in huéu bicha, émpo kara ínomak huéiye éni; 
té chúkula aré ino sáu huéenake. 

37 Peero éntok ínel áu jiahua: 
Señor, ¿jatchiakasune kara emo sáu huéiye éni? 
¡In jíapsi muknakey júnene ara á tójja, emo béchibo! 

38 Jesús éntok ínel á yómmiak: 

—¿Jaché em jíapsi á muknakey júne ara á tójja, ino 
béchibo? Tua lútiiriapone ínel emou jiahua, juká totorórata 
kee jee kusey, báisé kaa nee emo táyá tíanake. 


Jesús jü Bóo Dios Áchaytau bicha 


1 4 1 'Katem enchim jíapsi jáchin éetua. Diosta enchim 

súalé bénasi, nechem két súale. 2 In Átchay jóapo 
juebena káarim ayka; té kaa júnélitukátek ínapone enchim 
téjhuá éiyey. Ámanne huée báare, huam enchim annaképo 
túlisi á tütë béchibo. 3 Huanáine téhuekau yepsak, huam 
enchim annaképo á tittenake. Huanáine júchi yebijnake. 
Huanáine júchi enchim ábo niinake, buéituk huam in anépo, 
ínomak enchim annaké béchibo. 4 Buéitukem júneiya jákun 
bicha in huéenakéu, éntok juká bóota júnem táya. 

5 Huanái jü Toomas ínel áu jiahua: 

—Señor, katte jiineiya jákun bicha em huéhui; ¿jáchisute 
juká bóota táyanake? 

6 Huanái Jesús ínel áu jiahua: 

—Ínapone jü bóo, jü lútiiria, éntok jü jíapsihuame; kaabe in 
Áchaybeu huéenake, kaa ino béchibotuko. 7 Nee táyátekem két 
in Átchay táya; éntokem én naateka á táya, éntokem á bít-la. 

8 Feliipe éntok ínel áu jiahua: 

—Señor, itomé á bíttua, huaká Dios Áchayta. Júnélite 
kaitat jáchin éaka tahuanake. 

9 Huanái Jesús ínel áu jiahua: 

—Béjane bínhua enchimmak aane, ¿éntoké jíba kaa nee 
táya, Feliipe? Huá nee bít-lame, juká Dios Áchayta bít-la. Á 
júnélituk júnne, ¿jatchiakasé júntuk Dios Áchayta nee enchim 
bíttua sáuhue? 10 ¿Jaché kaa á súale, Dios Áchaytamak nee 
huépiilaatukáhui?, éntok, ¿juká Dios Áchayta júne ínomak 
huépúlaatukáhui? Huá noki in nokáu, kanne Ka in éápo á 
nooka; huá Dios Átchay ínot aneme, áapo juká tékilta joohua. 
11 Nechem súale, Dios Áchaytat in anéhui, éntok két Dios 
Áchay ínochi; o huá tékil in joáu, huári béchibem nee súale. 
12 Tua lútitriapone ínel enchimmeu jiahua: Huá nee súaleme, 
huaká tékilta in joáu áapo két ara á joonake, éntok in joáu 
béppa ché yórisi machik júne joonake, buéituk Dios Áchayta 
anéu nee hué béchibo. 13 Éntok simeta juká in téhuampo Dios 
Áchaytau enchim aahuáu, aná yáanake, juká Dios Áchayta 

Úusi úttilná béchibo. 14 In téhuampo jíta júne enchim aahuay, 
ínaponá yáanake. 


Jü Santo Espíritu ábo bíttuaname 


15 "Nee nákétekem juká in nésauri joohua. 16 Huanáine 
ínapo Dios Áchaytamak noknake, juká jíapsi al-leehuamta 
enchim mákamta enchimmeu á bíttuanaké béchibo, jíbapo 
béchibo enchimmak á annaké béchibo. 17 Ïri Espíritu tua 
lútitria. Té jumé ími ániapo joome, karam á mabeta, 
buéitukim kaa á bítcha, éntokim kaa á táya; té emé á táya, 
buéituk enchimmak aane, éntok enchim jíapsipo annake. 

18 'Kanne Ka usi lepemtuká bénasi enchim tó simnake. 
Júchine enchimmeu yebijnake. 19 Ketune ili béye; huanái 
jumé ím ániapo aneme kaa nee bínnake; té emë ál-la júchem 
nee bínnake; buéituk in jiapsá béchibo, emé két jiapsinake. 
20 Huári taahuarit emë júineenake Dios Áchaytat in anéhui; 
emé éntok ínochi, ínapo éntok enchimmechi. 21 Huá in 
nésaurim jípureme éntok am joame, tri ájária jü nee nákeme; 
huá nee nákeme, in Áchay kéchá náknake. Éntok ínapo két á 
náknake, éntokne áu ino yeu machirianake. 

22 Huanái jü Judas ínel áu jiahua, kaa huá Iscariote: 

—Señor, ¿jatchiakasé itou jíba emo yeu machirianake, 
té kaa huamé ími ániapo anemmehui? 

23 Huanái Jesús ínel á yómmiak: 

—Huá nee nákeme in noki yórinake; éntok huá in Áchay 
á náknake. Huanáite áu yájaka áamak jóatenake. 24 Huá kaa 
nee nákeme in noki kaa yórinake; huá noki enchim jíkkajakáu, 
ínapone kaa á átteak. Huá Dios Átchay nee ábo bíttuakame, 
Áapo á átteak. 

25 [káine enchimmeu nookak ketune enchimmak aneka. 
26 Té huá jíapsi yejtehuamta yore mákame, jú Espíritu Santo, 
huá Dios Áchayta ábo bíttuanakéhui in téhuampo, huári 
simeta enchim majtianake, éntok enchim áu huáatituanake, 
simeta huaká in enchimmeu nokakáhui. 

27 'Yánti jíapsihuamtane enchimmeu tó siime. In yánti 
jíapsekáune enchim miika, té kaa huá ím ániapo jometa 
bénasi. Katem enchim jíapsi kaa al-leetua, éntokem kaa emo 
máujtua. 28 Béjane enchim téjhuaala, ínel jíaka: Simnakene, 
téne júchi enchimmeu yebijnake. Nee nákétekem emo 
al-leetuá éiyey, Dios Áchaytau nee ino simé tíayo; buéituk 

jú Dios Áchay ché yórisi maachi, ino béppa. 29 Enchimne 
téjhuak, kee jee á yumayo, buéituk nokta chúpey enchim á 
súalnaké béchibo. 

30 "Kanne júchi yún enchimmak ettejhuaanake, buéituk 
jü ím ániapo bueresi génteta béppa ché úttiakame ábo huéiye; 
té áapo kaita ínomak jípure. 31 Té júnélitunake, ím ániapo 
aneme júineenaké béchibo Dios Áchayta in nákéhui éntok 
Dios Áchayta in á sáhué páman in á joáhui. 

"Jáptéem; ímite yeu sákanake. 


Jesús jü tua paras óuguo 


1 5 1 Ínapone jü tua paras óuguo, in Átchay éntok huá 

etleero. 2 Simeta huaká mesékiriata ínot yeu simlata 
kaa takakamta chúktianake; éntok simeta huaká takakamta 
tütenake, ché yünä takanaké béchibo. 3 Huá noki in enchimmeu 
nokakáu béja enchim tiitela. 4 Ínot jíbem aane; ínapo éntok 
enchimmechi. Jáchin huá mesékiria áapola kaa tataka, kaa 
huá óguotat huéekátek, enchimmak két júnélitunake, kaa 
enchim ínot aneyo. 

5 'Ínapone jü paras óuguo, emë éntok jumé mesékiriam. 
Huá ínot aneme, ínapo éntok áamaki. Tri yúun takam jípunake; 
buéituk emé kaa ínomak anétek, kaitem ara yáuhua. 6 Huá 
kaa ínot aneme, mesékiriata bénasi pákun yeu jímmaahuaka 
huaknake. Huanái náu tóijhuaka tájiu guótiana, á béetinaké 
béchibo. 

7 "Emé mot anétek, éntok juká in noki enchimmet aneyo, 
simeta enchim huáatiáhuem aahua; huanárem á mákna. 8 Íári 
béchibo úttilna, jü in Átchay, yún enchim takaká béchibo. 
Huanárem júnéli in disciipulomtunake. 9 Dios Áchayta nee 
náké bénasi, ínapone két enchim nákke. Ínélem enchim 
in náképo jíba aane. 10 Emé in nésauri joátek, enchim in 
náképem aane; ínéline in Áchay nésauri joohua, éntokne 
áapórik nee náképo aane. 

11 (káine enchimmeu nooka, in al-leáu enchimmet 
ayunaké béchibo, éntok huá enchim al-leáu yumalasi enchim 
á jípunaké béchibo. 12 Tri ájária jü in nésauri: Jü enchim 
nánancha emo náknakéu, in enchim náképo bénasi. 13 Kaabe 
ché júne yore nákke, ál-la huá á chamim béchibo á jíapsi 
nénkame. 14 Emé ámeéria jumé in chaamim, huaká in enchim 
át sáhuéu joáteko. 15 Kanne éntok in tekipanoalero ti enchim 
téttehuaanake, buéituk huá nésauta joaka tekipanoame kaa 
júneiya, juká á teko yáa báréhui. Té ínapo enchim chaamek, 
buéituk simeta huaká in Áchay bétana in jíkkajakáune enchim 
téjhuaala. 16 Emé katem nee yeu púala, ál-la ínapo enchim 
yeu púhuak, éntokne enchim yuktiak áman sájaka yún takaka 
enchim jiapsinaké béchibo. Huá enchim taka éntok kaa 
liitinake. Huanái huaká simeta in téhuampo Dios Áchaytau 
enchim aahuáu, áapo enchim á máknake. 17 Nésautane 
enchim mákka, enchim emo náknakeé béchibo. 


Ím ániapo enchim omtiame 


18 "Huamé ím ániapo aneme enchim omtiay, áahuem 
huáate nee bácham omtiaká bétana. 19 Emé ím ániapo 
jometuk, huamé ím ániapo jome enchim nák éiyey. Té emé 
katem ím ániapo joome; ínapone ím ániapo enchim yeu 
púhuak. Huári béchibo bempo, ím ániapo joome, katim 
enchim huáatia. 20 Áahuem huáate, huá noki in enchimmeu 
nokakáhui: “Huá tekipanoalero kaa ché yórihua á teko 
béppa.” Nechim guojajjaasétek, enchimim két guojajjaanake; 
in noki jíkkajátekim, enchim noki két jíkkaijnake. 21 Té simeta 
íkárim enchimmeu yáanake in téhuam bem omtiá béchibo, 
buéitukim huaká nee ábo bíttuakamta kaa táya. 

22 "Kaa nee ábo yepsak, éntok kaa nee ámeu nokak, jü kaa 
túhua kaa ámet ayu éiyey; té énim kaachin jiau mátchi, kaa 
tiihuata ámet ayuká bétana. 23 Huá nee omtiame, in Áchay 

két omtia. 24 Áme násuk huaká tékilta kaa jábem júne joáu 
nee yáak, jü kaa tühua kaa ámet ayu éiyey; té ent juká in joáu 
bít-lataka júnne, nechim omtia, éntok juká in Áchay júnem 
omtia. 25 Té tri ínéli huéiye, juká Moisésta leypo jiojteta 
chúpnaké béchibo, ínel jíame: “Kaita béchibom nee omtiaka 
taahuak.” 

26 "Té huaká jíapsi yejtehuamta yore mákamta yepsak, 
in Áchay bétana in enchimmeu bíttuanakéu, huá Espíritu 
lútiiriata yore majtiame, Dios Áchayta bétana huéeme, huári 
ino bétana noknake. 27 Emé éntok két ino bétana noknake, 
buéitukem jíba ínomak aanek, késam huépo naateka. 
1 6 1 [káine jíba enchimmeu nok-la, buéituk Diostat 

éehuáu kaa enchim tóijnaké béchibo. 2 Huam bem 

tiópompom enchim yeu bébnake. Taahuari yumanake, jábe 
júne enchim súakame Diosta nésauri áu joá bénasi éenake. 
3 [kárim joonake buéitukim juká Dios Áchayta kaa táya éntok 
nee júnne. 4 Téne íkái enchimmeu nooka, huaká taahuata 
yumak enchim áu huáatinaké béchibo béja in enchimmeu á 
nok-latukáhui. 


Jú Espíritu Santota tékkil 


'Íkáine kaa késam huépo enchimmeu nookak, buéitukne 
enchímmak aaney. 5 Té énne áman siime, huá nee ábo 
bíttuakamtahui; té jábe júne kaa nee temaje: “¿Jákusé siime?” 
6 Ál-la íkäi enchimmeu in nokaká béchibo enchim jíapsi 
túisi siroka. 7 Té ínapo lútitriata enchimmeu nooka: Ché túri 
enchim béchibo in simnakéhui; buéituk kaa nee sik huá jíapsi 
yéjtehuamta yore mákame kaa enchimmeu yebijnake; téne 
sikátek enchimmeu á bíttuanake. 8 Huanái áapo yepsakátek, 
huamé ím ániapo aneme bem jíapsipo kaa túhua yáarimmecham 
júneetuanake, éntok jü tühuachi emo am temaijtuanake, éntok 
huá bétte noki ámet chúpnakemtachi. 9 Huá kaa túhua yáari 
júneriatuna, bem kaa nee súaleká béchibo; 10 huá túhua 
jiineriatuna, buéitukne Dios Áchaytau huéenake, éntokem 
kaa júchi nee bínnake; 11 éntok huá bétte noki ámet chúpari 
júneriatuna, bétte noki áapórikut chúpari béchibo, ím ániapo 
bueresi á nésahué násuk júnne. 

12 'Ketunene juebenak jípure, jíta in enchimmeu 
noknakéhui, té énem kara yánti éaka áa béppa á mabeta, 
buéituk béttesi maacht 13 Té Espíritu lútúriata yore 

majtiamta yepsak, áapo enchim majtianake, sime lútiriata 
enchim táyanaké béchibo; buéituk kaa áapo á éápo noknake, 
ál-la huaká simeta á jíkkajáhui; éntok huaká bát bicha emopat 
ayunakemta enchim téjhuaanake. 14 Áapo nee úttilnake; 
buéituk in átteapo á niika, enchim á téjhuaanake. 15 Simeta 
huá in Áchay jípuréu, ínapone két á átteak; kíalikune ínel 
jiahua, in átteapo á nüka enchim á téjhuaanake. 


Al-leehuáu bicha kújaktianake, jü sirokhuame 


16 "Enchim kaa nee bínnakéu, kaa jaikika béye; té júchi 
kaa jaikika binake, enchim nee bínnakéhui; buéitukne siime, 
Dios Áchaytau bicha. 

17 Huanái huate á disciipulom ínel náu jiahuay: 

—¿Jítasa ïri itou á nokáhui? Kaa jaikika béye kaa itom 
á bínnakéhui, té júchi kaa jaikika béye, chúkula itom á 
bínnakéhui; ¡buéituk Dios Áchaytau áu simé tíiya! 

18 Ínélim jiahuay: 

—¿Jáchisu jiau báare jáni, kaa jaikika beyé tíaka? Katte át 
júneiya, á nokibechi. 

19 Jesús jiineiyay bempórim á temaij báréhui; huanái ínel 
ámeu jiahua: 

—Béjane enchim téjhuak: kaa jaikika béye, kaa enchim nee 
bínnakéhui, éntok júchi kaa jaikika binake, enchim júchi nee 
bínnakéhui. ¿Jachem (acht náu nátemaje? 20 Tua lútitriapone 
ínel enchimmeu jiahua: buannakéem, éntokem jiokot jiaunake; 
jumé ániat jiapsame éntok al-leenake. Té ínéli jü enchim 
sirokáu násuk júnne, jü enchim sirokáu al-leeriu bicha áu 
kújaktianake. 21 Jú jámut asoa bárétek huantiriam ínnénake, 
horata áu yumako; té chúkula ili outa asoak huantiriam 
koptianake, al-leaka ím ániapo outa yeu tómteká béchibo. 

22 Ánélem két én siroka; téne júchi enchim bínnake. Huanái 
jú enchim jíapsi al-leaka tahuanake, éntok kaabe ara enchim 
á úhuaanake, juká enchim al-leáhui. 

23 "Huamechi taahuarimmechem kaita inou nátemaijnake. 
Tua lútitriapone ínel enchimmeu jiahua, sime jíta júne 
Dios Áchaytau enchim aahuáu in téhuampo, Áapo enchim á 
máknake. 24 Ketunem kaita aula in téhuampo, én tájti. Jítem 
aahua, enchim á mabennaké béchibo, éntok huaká enchim 
al-leáu yumalatunaké béchibo. 

Jesús yóla, ániat aneme béppa 


25 káine enchimmeu nok-la, ejemployi; té taahuari 
yumanake, kaa ejemplommea in enchimmeu noknakéhui; 
ál-lane jiinakiachisi enchimmeu noknake, jü Dios Áchayta 
bétana. 26 Huári taahuarichem in téhuampo jíta áunake; 
ínapo éntok kanne jíta enchim áurianake, jü Dios Áchaytahui 
enchim béchibo, 27 buéituk jü Dios Átchay enchim nákke, 
buéituk emé nee nákkek, éntokem Diostat in yeu simlatuká 
bétana nee súalek. 28 Dios Áchayta anépone yeu sika, ï ániau 
kom yepsak. Júchine (kä ániata tó sika, jü Dios Áchaytau 
huéenake. 

29 Huanái á disciipulom ínel áu jiahua: 

—Ené jiinakiachisi nooka, kaita ejemplota itou nokaka. 

30 Én ál-late jiineiya, simeta em jiineriáhui; kíalikute kaita 
emou nátemaij mátchi. Huári béchibote á súale, Dios Áchayta 
bétana em yeu simlatukáhui. 

31 Jesús éntok ínel am yómmiak: 

—¿Jachem én ál-la á súale? 32 Taahuari yumanake, 
éntok béja yumala, sákatuahuaka enchim chíbejtinakéhui, 
hueepiillaka á bóochi; éntokem nee ínapola tó sákanake. 
Téne kaa ínapola taahua, buéituk jü Dios Áchay ínomak aane. 
33 Íkáine enchimmeu nok-la, ino bétana yánti jíapsihuamta 
enchim jípunaké béchibo. Ími ániapem jiokot emo bínnake; 
té katem kom éiya: ínapone íkái ániata kobala. 


Jesús á disciipulom Diostau buanriak 


1 7 1 Jesús íkái noksuka, téhuekau jikau remtek, ínel 
jíaka: 

—In Átchay, béja taahuari yumala. Yórisé á úttile, jukä 
em Üusi, áapörik két yórisi enchi úttilnakë béchibo; 2 buëitukë 
simem jiapsame béppa yäurata á mák-la, huamë sime em á 
mákkim jíbapo béchibo jiapsihuamta am máknakë béchïbo. 

3 Tri éntok ájäria, jü jíbapo béchibo jiapsihuame: Enchi bem 
táyanakéhui, huaká huépilaik tua lútula huépo Diosta, éntok 
juká Jesucristota, em ábo bíttuakáhui. 

4 Ínapo ími buíapo aneka yórisi enchi úttilek. Béjane á 
chúppak, juká tékilta em nee yáa sáhuéhui. 5 Én éntok, in 
Átchay, yórisé nee úttile em anépo, huá úttilhuamtay in 
emobeu jípureihui, júnakoy ániata kee yáahuay naateka. 

6 "Em téhuamne kálajkosi am táyatuak, jumé yoremem ím 
ániapo em nee mákkim. Émpé am átteaka nee am mákkak, 
éntokim em noki chúpala. 7 Énim jiineaka tahuala, simeta 
juká em nee mákki emo bétana huéhui; 8 buéituk huaká 
nokta em nee mákakáu nam téjhuak. Bempo éntok á mabetak, 
éntokim lútula huépo jiinéiak emo bétana in huéhui, éntokim 
enchi nee ábo bíttuakáu súale. 

9 Ínapone áme béchibo emou nooka. Kanne huamé 
huate ím ániapo aneme béchibo nooka, ál-la huamé em nee 
mákakáu béchibo; buéituk émpé am átteak, 10 éntok simeta 
huaká in átteakáu, émpé á átteak, éntok juká em átteakáu, 
ínapone két á átteak; éntokne áme béchibo úttilhuak. 

11 Ínapone kaa ím ániapo tahuanake; té íméi ál-la ím 
ániapo taahua; ínapo éntokne emou huéiye. In Átchay, émpo 
túhuay tápuni. Jumé nee enchi mák-rim, em téthuampé am 
éeria, bempórim náu huépilaitunaké béchibo, itom náu 
huépiilaituká bénasi. 12 Ínapone em téhuam úttiarimmeyi am 
suayak, ími ániapo ámemak aneka. Huamé em nee mákakáune 
suayak, éntok kaabe áu táruk, huá áu á tárunaké béchibo 
usiari jíbba, juká jiojterita át chúpnaké béchibo. 

13 "Téne én emou huéenake; éntokne júnéli nooka, ím 
ániapo aneka, juká in al-leeri bempórimmet yumalasi ayunaké 
béchibo. 14 Ínapo huaká em noki ámeu nok-la; éntok jumé ím 
ániapo aneme am omtia, bempórim kaa ím ániapo jometuká 
béchibo, buéituk ínapo két kaa ím ániapo joome. 15 Kanne 
ími ániapo enchi yeu am huériá iaaka nooka, ál-la juénaraata 
bétana enchi am suayá laaka. 16 Katim ím ániapo joome, in 
kaa ím ániapo jometuká bénasi. 17 Bem jíapsipé huépulsam 
éetua, em noki lútiiriayi; jü em noki júnel jü lútiiria. 18 Ím 
ániau em nee bíttuaká bénasi, ínapone két áman am bíttua, 
jumé ániat jiapsammehui. 19 Ínapone bempórim béchibo 
huépulsi ino éetua, bempórim két huépulsi emo éetuanaké 
béchibo, tua lútiiriayi. 

20 "Téne kaa mëi béchibo jíba nooka, ál-la huamë két nee 
súalnakeme béchibo, bempórim nokak jíkkaijtayi, 21 simem 
náu huépiúlatunaké béchibo, itom náu huépilatuká bénasi. 
Émpo, in Átchay, ínochi, ínapo éntok émochi; júnélim két 
ítomak huépilatunake, jumé ím ániapo aneme á súalnaké 
béchibo, enchi nee ábo bíttuaká bétana. 22 Huaká úttilhuamta 
em nee mákakáu, ínapone kécham mákkak, bempórim náu 

huépúlatunaké béchibo, itom náu huépilatuká bénasi. 

23 Ínapo ámechi, émpo éntok ínochi, bempórim yumalasi 
huépilatunaké béchibo, jumé ím ániapo aneme jiineenaké 
béchibo, enchi nee ábo bíttuaká bétana, éntok enchi am 
nákekáhui, em nee nákeká bénasi. 

24 "In Átchay, jumé em nee mákakáune in anépo két 
ínomak am an laa, huaká ujyoriata em nee mákakáu am 
bínnaké béchibo; buéituké nee nákkek, béja ketune juká 
ániata kee jee yáahuay naateka. 25 In Átchay, tua lútiiriata 
joame, huamé ím ániapo jome kaa enchi táya, té ínapo enchi 
táya. Íméi emobeu éame éntok béja jiineiya em nee ábo 
bíttuakáhui. 26 Em jábetukáune am táyatuala, éntokne bát 
bicha enchi táyatebotuanake, huaká em nee nákekáu ámet 
ayunaké béchibo, ínapo éntok ámechi. 


Jesús pereesotehuak 
(Mt. 26:47-56; Mr. 14:43-50; Lc. 22:47-53) 


1 8 1 Jesús íkái noksuka yeu siika, á disciipulommaki, 

áman jakia Cedron ti téthuaaká huáytana bicha, huam 
huertata órekaipo; huámi kibakek á disciipulommaki. 2 Huá 
Judas, kobanaro judiom mámpo á tóijnakeme, áma táyay, 
buéituk jú Jesús juebenasi á disciipulommak ámam náu 
yayajay. 3 Huanái Judas áman yepsak, juebena sontarom 
huériaka, éntok buere tiópopo sáyhuame. Jumé pariseerom 
éntok buere tiópopo ché nésahueme áman am bíttualatukay. 
Machiriaka, kukutaka, éntok esparakam áman yájjak. 4 Té 
Jesús, simeta juká áu huéenakemta jiineriaka, bát ámeu yeu 
kíkteka, ínel ámeu jiahua: 

—¿Jábetasem jaria? 

5 Huanárim ínel á yómmiak: 

—Juká Jesús nasarenota. 

Jesús éntok ínel ámeu jiahua: 

—Ínapone ájária. 

Judas éntok ámemak huéiyey, huá bem mámpo á 
tóijnakeme. 6 “Ínapone ájária” tá jiay, amau bicham sájaka 
buíapo huáttek. 7 Jesús júchi éntok am temajek: 

—¿Jábetasem jaria? 

Bempo éntok ínel á yómmiak: 

—Juká Jesús nasarenota. 

8 Huanái Jesús ínel am yómmiak: 

—Enchimne téjhuaasula in ájáriatukáhui. Nechem jariátek, 
ímërem tójja; éläpom sákanake. 

9 Íkái nookak, huaká ä noki á nokakáu chúpnaké béchibo: 
“Huamé em nee mákakáu, huépilak júnene kaa táruk.” 
10 Huanái jü Símon Peero, esparam yeu huíkeka, huaká 
buere tiópopo ché nésahuemta sáhuéu bátatana náka chúkti 
mámákok. Tri éntok Malco ti téhuaakay. 11 Huanái Jesús 
Perotau ínel jiahua: 

—Em esparamé huaka bea bóosapo kibacha. Juká vaasota 
in Áchay nee mákakáu, ¿jachune kaa á jinake jáni? 


Jesús buere tiópopo ché nésahuemta mámpo tóijhuak 
(Mt. 26:57-58; Mr. 14:53-54; Lc. 22:54) 


12 Huanái huamé sontarom, jü tribuno yáura, éntok jumé 
kobanaro judiom sáhuéhui, Jesústam buíseka á súmmak. 
13 Huanárim bát huépo Anástau yeu á tójjak; áapo éntok 
Caifásta asébuakay. Buéituk huári huásuktiriat Caifás 
buere tiópopo ché nésahuey. 14 Jü Caifás júnel jumé judio 
yáuchimmeu nok-latukay, huépul yoremta muknakéu 
túrinaké tíaka, jü pueblota béchibo. 


Peero Anásta tebatpo aaney 
(Mt. 26:69-70; Mr. 14:66-68; Lc. 22:55-57) 


15 Huanárim Jesústat cháka kaatey, jú Simon Peero éntok 
senu á disciipulo. Íkái disciipulota éntok jü buere tiópopo 
ché nésahueme á táyay. Huanái Jesústamak á tebat jóapo 
kibakek; 16 té Pero éntok pákun puertata bía aaney. Huanái 
jú disciipulo tiópopo ché nésahuemta táyáu yeu siika. Huanái 
huaká jámut puertata suayamtau nokaka, juká Perota áman 
kibaktuak. 17 Huanái jü puertata suayame Perotau ínel jiahua: 

—¿Émpeé két jü yoremta disciipulo? 

Huanái áapo á yómmiak: 

—Ëe, kanne ájaria. 

18 Ámam jäbuekay, huamë áma sáyhuame éntok huamë 
buere tiöpo bétana sáyhuame. Náalatakam súkkähuey, 
buëituk sébiakay. Pero éntok két ámemak áma huéeka 
súkkähuey. 

Anás juká Jesústa temajek 
(Mt. 26:59-66; Mr. 14:55-64; Lc. 22:66-71) 


19 Huanái jü buere tiópopo ché nésahueme Jesústa 
temajek, á disciipulom bétana éntok jíta am majtiáhui. 
20 Jesús éntok ínel á yómmiak: 

—Ínapo simem jíkkajápo huamé géntemmeu nok-la. Jíbane 
jum bem tiópompo éntok buere tiópopo am majtiala, jum 
sime judiom náu yayajápo. Kaitane éhuil nok-la. 21 ¿Jatchiaké 
nee temaje? Huamé nokta jíkkaij-lamé temaje jítasune ámeu 
nok-la. Bempo júneiya jíta in ámeu nok-latukáhui. 

22 Juká Jesústa ínéli nónokak, senu tékiaka áma anéhui á 
chóchonak, ínel jíaka: 

—¿Jaché ínel á yómmia, juká tiópopo ché nésahuemta? 

23 Jesús éntok ínel á yómmiak: 

—Kaa türik nee nónokak, nokáe, ¿jáksu kaa túri jü in 
nokakáhui? Té túhuata nee nokay, ¿jatchiaké nee chónna? 

24 Huanái Anás Caifástau á bíttuak, súmata, huá buere 
tiópopo ché nésahuemtahui. 


Peero Jesústa kaa áu täyä tíiya 
(Mt. 26:71-75; Mr. 14:69-72; Lc. 22:58-62) 


25 Jü Peero tájimmeu huéeka súkkáhuey, huanái 
nátemaijhuak: 

—¿Jaché émpo két á disciipulommak huéiye? 

Huanái áapo am yómmiak: 

—Ee, kanne ájária —tiahua. 

26 Senu éntok buere tiópopo ché nésahuemta sáhuéu 
Perota náka chúktiakáu huahuaji ínel áu jiahua: 

—;¡Enchine bíchakam ténna, áman huertapo áamak enchi 
aneyo! 

27 Peero éntok júchi kaa áu á táyá tíaka nookak. Huanái 
sep jü totoróra kúkusek. 


Jesús Pilaatotau yeu tóijhuak 
(Mt. 27:1-2, 11-14; Mr. 15:1-5; Lc. 23:1-5) 


28 Jesústam Caifásta jóapo yeu núk sájjak, palacio 
romaanou bicha. Ketune kethueytukay. Huanái palaciohuim 

kaa kiimuk, bem Do báré béchibo, Páscua buáhuamta buá 
báreka. 29 Huanái jü Pilaato ámeu yeu sika ínel ámeu jiahua: 

—¿Jíta bétanasem á nátua, íká yoremta? 

30 Huanárim ínel á yómmiak: 

—Íká yoremta kaa juénak yáalatukte kaa em mámpo á 
tóij éiyey. 

31 Huanái jü Pilaato ínel ámeu jiahua: 

—Emem á huériaka, enchim ley nésahué páman á yáuhua. 

Judio yáuchim éntok ínel á yómmiak: 

—Ítapo kaita lútiiriata mákki, jábeta itom ménaké béchibo. 

32 Ínélim jiahuak, Jesústa nokakáu chúpnaké béchibo, am 
jünë ïaaka jáchin á muknakeihui. 33 Huanái jü Pilaato júchi 
palaciou kibakeka, Jesústa núnuka ínel áu jiahua: 

—¿Jaché émpo jumé judiommeu Rey? 

34 Jesús éntok ínel á yómmiak: 

—¿Jaché émpo em éápo júnel jiahua? Té, ¿jamak 
tattábuika ino bétana júnel emou jiaula? 

35 Pilaato éntok ínel á yómmiak: 

—¿Jachu ínapo judio? Huamé em pueblopo jome éntok 
huamé buere tiópopo ché nésahueme in mámpo enchi tóij-la. 
¿Jítasé yáala? 

36 Jesús á yómmiak: 

—Jú reytaka in nésahuéu kaa ími ániapo joome. Té reytaka 
in nésahuéu ími ániapo jometuk, jumé in sáhuéu nássuá éiyey, 
kaa judio yáuchim mámpo in tóijná béchibo. Té huá reytaka 
in nésahuéu kaa ími joome. 

37 Huanái jü Pilaato ínel áu jiahua: 

—-¿Huanáisu émpo reytaka nésahue? 

Jesús éntok ínel á yómmiak: 

—Émpo reytaka nee nésahué tíiya. Ínapo (ärt béchibo yeu 
yoremtula, éntokne íári béchibo ím ániapo yebij-la, lútiriata 
bétana in noknaké béchibo. Sime huamë lútitriat kateme in 
nokim jíkkaja. 

38 Huanái Pilaato ínel áu jiahua: 

—¿Jítasa jüri lútiria? 

Ínéli jiausuka júchi yeu siika, judio yáuchimmehui. 
Huanái ínel ámeu jiahua: 

—Kaita juénakne át téula. 39 Té emé júnel á boojoria, 
Páscuapo senuk in búttianakéhui. ¿Jachem juká judiommeu 
Reyta nee búttiá taa? 


© La Liga Bíblica, A.C. 2005 


59 San Juan 18, 19 


40 Huanái júchi bemelasi simetaka nónokak, ínel jíaka: 

—Júkái Ge, Barrabásta ál-la. 

Jü Barrabás éntok lak-rontukay. 
1 9 1 Huanái Pilaato nésahueka, Jesústa bépsutebok. 

2 Jumé sontarom éntok huíchata huikópáaka, á 

koroona yáaka, kóbat áachá yétchak. Huanárim lilata á 
sánkotuak; 3 éntokim á chónaka, ínel áu jiahuay: 

— ¡Jíbé jiapsinake, judiommeu Rey! 

4 Huanái Pilaato júchi yeu sika ínel ámeu jiahua: 

—Áachem suuhua, enchimmeune yeu á tójja, enchim 
júneenaké béchibo kaita juénak in át téáhui. 

5 Huanái yeu siika jü Jesús, huíchata koroonaka éntok 
lilata sánkoka. Huanái jú Pilaato ínel ámeu jiahua: 

—i¡Ími huéiyek, ï oöou! 

6 Huanái huamé buere tiópopo ché nésahueme éntok áma 
sáyhuame á bíchaka, sóti téka, ínel jíaka: 

—;¡Kúrusiché á popontebo! ¡Kúrusiché á popontebo! 

Pilaato éntok ínel ámeu jiahua: 

—Emem á huériaka kúrusichem á popontebo, buéituk 
ínapo kaita juénak át téula. 

7 Huanái jumé judio yáuchim ínel á yómmiak: 

—Ítapo senu leyta jípure, éntok jüri leyta jíá bénasi, 
úttea á muknakéhui, buéituk áapo áu Diosta Úusi tíiya. 

8 Jü Pilaato "ka jíkkajaka, ché júne máuj táytek. 9 Huanái 
júchi palaciou kibakeka, Jesústau ínel jiahua: 

—¿Jákusé joome? 

Té Jesús kaa á yómmiak. 10 Huanái jü Pilaato ínel áu 
jiahua: 

—¿Jaché kaa nee yómmia báare? ¿Jaché kaa jiineiya 
yáurata in jípuréu, kúrusit in enchi poponteboná béchibo, 
éntok enchi búttianá béchibo júnne? 

11 Jesús éntok ínel á yómmiak: 

—Kaité yáurata jípu éiyey nee béj-reka, kaa jikat bétana 
á máktuko. Júntuk huá em mámpo nee yéchakame ché júne 
kaa túhuata yáala. 

12 Huanái naateka jü Pilaato á búttia báreka éiyay. Té 
jumé judio yáuchim jíba sóti jíaka, ínel jiahuay: 

—Íkáré búttiakátek, ¡kaa rey Césarta chaamek! Sime 
huamé emo rei tíame rey Césarta béj-rekam kaate. 

13 Huanái jü Pilaato íkäi jíkkajaka, juká Jesústa pákun 
yeu núk sika, yáurata yeyesápo yejtek, huam Enlosado ti 
téhuaakápo; yorem nokpo éntok téta chíbelay tíau báare. 
14 Kabara jísobahuaka pajko buáhuáu, senu taahuari áu 
béyey. Huári taahuarit lúl-la kátekay. Huanái Pilaato 
judiommeu ínel jiahua: 

—i¡Ími aane, jü enchimmeu Rey! 

15 Té bempo chayeka ínel jiahuay: 

—¡Yehué á huéria! ¡Yehué á huéria! ¡Kúrusiché á 
popontebo! 

Pilaato éntok ínel am yómmiak: 

—¿Jachem juká enchim Rey kúrusit nee popontebó iaa? 

Huanái jumé buere tiópopo ché nésahueme ínel á 
yómmiak: 

—Kaabetate éntok reyek, ¡Césarta jíbba! 

16 Huanái bem mámpo á tójjak, kúrusichá poponná 
béchibo. Bempo éntok Jesústa núk sájjak. 

Jesús kúrusit popontaka muukuk 
(Mt. 27:32-44; Mr. 15:21-32; Lc. 23:26-43) 


17 Jesús éntok juká kúrujta púaateka yeu siika, áman 
Calaverá téáu bicha, hebreo nokpo éntok Gólgota. Yorem 
nokpo éntok mukila kóba káuhui tíau báare. 18 Huámirim 
kúrusichá poponak, éntok guoyim áamaki; huépiilaka míkótana, 
senu éntok bátatana, Jesús éntok áme násuku. 19 Jü Pilaato 
éntok két senu jiojteta yáaka, kúrusichá yétchak; huári jiojteri 
ínel jiahuay: “Jesús nasareno, judiommeu Rey.” 20 Huanái 
juebena judiom íkái jiojteta bítchak, buéituk jum Jesústa 
kúrusit poponhuakápo Jerusaléniu kaa mékka taahuay. Huá 
jiojteri éntok, hebreo nokpo éntok griego nokpo éntok latín 
nokpo yáaritukay. 21 Huanái jumé judiom buere tiópopo ché 
nésahueme Pilaatotau ínel jiahua: 

—Judiommeu Reyté kä jiojte; ál-1é ínel á jiojte: “Áapo 
judiommeu áu Rel tíiya.” 

22 Pilaato éntok ínel am yómmiak: 

—Huaá in jiojtekáhui, béja jiojteri. 

23 Huanái jumé sontarom juká Jesústa sánko niika, 
naikisim á chúktiaka, náchá náikimtek. Juká béppa sánkota 
éntokim nüka. Huári éntok kaa náu jiiktukay; senu huépo 
sime náu jíjjoatukay, jikat naateka kóm tájti. 24 Huanárim 
ínel náu jiahua: 

—Kattá náikimtenake, ál-late náu á játenake; jábe tua 
áamak tahuanake. 

Tri ínéli siika, juká Diosta noki jiojteri chúpnaké béchibo, 
ínel jíamta: “Juká in huáijhua súpem nat náikimtek, éntok in 
béppa súpem náu játek.” Júnélim á yáuhuak, jumé sontarom. 

25 Jesústa kúruj náapo á áyehua áma huéekay, éntok á 
áyehua ákoro, éntok jú María Cleofasta juubi, éntok María 
Magdalena. 26 Huanái jú Jesús, á áiye bíchaka éntok á 
disciipulo ché á nákéu két áma anemta, á áyebeu ínel jiahua: 

—Émpo, jámmut, júmii aane jü em ou ásoa. 

27 Chúkula á disciipulobeu éntok ínel jiahua: 

—Jumü aane jü em áiye. 

Huäri taahuarit naateka jü disciipulo ä jóapo ä mabetak. 

28 Chúkula (kär simsukápo, jü Jesús, jiineaka simeta 
chúpilatukáu, ínel jiahuak, juká Diosta noki jiojteri chúpnaké 
béchibo: 

—Bái mukene. 

29 Vaaso vinagrey tápunika áma mánekay. Huanái bempo 
vinagrepo esponjata kómoniaka, kútachá súmaka tempá 
óreriak. 30 Jesús, juká vinagreta jisuka, ínel jiahua: 

—Béja chúppuk. 

Huanái kóm kóbateka muukuk. 


Jesús sáná chakáku lansay sóahuak 


31 Pajko Páscuau senu taahuata béyé béchibo, jumé judio 
yáuchim jimyore táapo jumé kókkolam takaa kaa kúrusicham 
tahua Taay, buéituk ¡ri taahuari titisi yórisi machiakay. Huári 
béchibom Pilaatotau kimuka áu nookak, guók óttam am 
kóttiria Taaka, kom am jóaná béchibo. 32 Huanái jumé sontarom 
áman yájaka, senuk bát guók kóttiak, alé bénasi huaká senuk 
két áamak kúrusit poponta. 33 Huanárim Jesústau yájaka á 
mukilatukáu bíchaka, kaa á guók kóttiak. 

34 Té senu sontaro á lansay sáná chákáku á sóiyak. Huanái 
sep ójbo át yeu búitek, éntok baäam. 35 A bíchakame íkái 
nooka; á nokáu éntok lútiiria. Áapo éntok jiineiya lútiiriata 
áu nokáhui, enchim á súalnaké béchibo. 36 Ínéli yeu siika, 
juká Diosta noki jiojteri chúpnaké béchibo, ínel jíamta: “Kaita 
á ótahuam kóttiatunake.” 37 Éntok két tábui jiojteri ínel 
jiahua: “Akim á bínnake, huaká naa búrujti lansay sóata.” 


Jesús máahuak 
(Mt. 27:57-61; Mr. 15:42-47; Lc. 23:50-56) 


38 Chúkula jü José, Arimateapo joome, Pilaatotau licensiata 
aahuak, juká Jesústa takaahua núk sim báreka. fi éntok judio 
yáuchim májhueka, Jesústa éhuil disciipulotukay. Pilaato éntok 
á licensiak. Huanái á núk siika, juká Jesústa takaahua. 39 Jü 
Nicodemo, huá bannaataka Jesústau tukaapo nóitekathui, két 
áma yepsak, juká mirrá téamta éntok áloé téamta náu kútilata 
huériaka, treinta kilotu mátchik. 40 Huanárim Jesústa takaahua 
nüka, sábanammet báa musála jubak át huáttiaka áma á bitiak, 
jumé judiom kókkolam maa báahuay, bem á boojoriá bénasi. 


© La Liga Bíblica, A.C. 2005 


63 San Juan 19, 20 


41 Huerta áma órekay, jum Jesústa kúrusit poponhuakápo. Ími 
éntok ánimata mäa béchibo guójória bemelataka áma buéjtukay; 
huámi jábe júne kee jee máahuay. 42 Pajko Páscuau abe yumá 
béchibo, éntok juká ánimam mamáhuápo kaa mékka óreká 
béchibo, Jesústam takaahua huámi maiak. 


Kókkolam násuk jíabitehuame 
(Mt. 28:1-10; Mr. 16:1-8; Lc. 24:1-12) 


2 0 1 Júnakoy lominko táapo jü María Magdalena kethueysu 
ánimam mamähuäu bicha siika, ketune ili kútkuako. 

Huanái juká tétata áy ä páttiari mékka bíaktiata bítchak. 

2 Huanäi búiteka ámeu yepsak Símon Perotahui, éntok huá 

disciipulo Jesústa nákéibehui. Huanái ínel ámeu jiahua: 

—Juká Señortam jum ánimam mamáhuápo yeu núk sákala, 
éntokte kaa jiineiya jákun á tóijhuakáhui. 

3 Huanárim ánimam mamáhuáu bicha sájjak, jü Peero 
éntok jü senu disciipulo. 4 Náhuim teenney, té jü senu 
disciipulo ché úttia búitek Perota béppa; huanái áapo bát 
áman yepsak. 5 Huanái áman kom sika jumé sábanam áma 
órekame bítchak, té kaa tua huáijhua kibakek. 6 Huanái 
Símon Pero áa sáu áman yepsak. Huanái ánimam mamáhuápo 
guójóriau kibakeka, jumé sábanam áma órekame bítchak, 

7 éntok jumé sánkom Jesústa kóbat ámey á páttiatukathui. 
Íméi kaa sábanammak órekay, ál-lam náu tóttiataka mékka 
bempola órekay. 8 Huanái huá senu disciipulo két áman 
kibakek, huam ánimam mamáhuau bát yepsakame. Huanái 
huaká áma yeu sikamta bíchaka, á súaleka taahuak. 9 Té 
jiojteritachim kee jee jiineiyay, kókkolam násuk á jíabitenakéu 
úttiatukaihui. 10 Huanái jumé disciipulom nóttek, huamé 
ámemak anemmehui. 


Jesús jü María Magdalenatau áu yeu machiriak 
(Mr. 16:9-11) 


11 Té María kókkolam mamáhuápo páku aneka buaanay. 
Huanái buanakasu kom reemtek, ánimam mamáhuáu 
guójöriau bít báreka. 12 Huanái guoy Diosta ángelesim 
totósalik sánkoka áma jokame bítchak, seenuk á kóbaka 
bókai bétana, seenuk éntok á guókeka bökaï bétana, huam 
Jesústa takaahua tektukaipo. 13 Huanárim ínel áu jiahua: 

—Émpo jámmut, ¿jatchiakasé buaana? 

Áapo éntok ínel am yómmiak: 

—Buéitukim in Señorta núk sájjak; én éntokne kaa jiúneiya 
jákun á tóijhuakáhui. 

14 Ínëli jiausuka, kúakteka Jesústa áma anemta bítchak; 
té kaa júneiyay á Jesústukaihui. 15 Jesús ínel áu jiahua: 

—Émpo jámmut, ¿jatchiakasé buaana? ¿Jábetasé jaria? 

Áapo éntok, jü huertata suayame jáni tíaka, ínel áu jiahua: 

—Señor, émpo á núk simlatuk, neché téjhua jákun em á 
tóij-latukáhui. Ínapone áman á niika á núk sim báare. 

16 Jesús éntok ínel áu jiahua: 

—¡María! 

Áapo éntok kúakteka ínel áu jiahua: 

—¡Raboni! —Maestro tiau báare. 

17 Jesús éntok ínel áu jiahua: 

—Katé ínot mámma, buéituk ketunene kee in Áchaybeu 
jikau siime. Té jumé in sailammehué sika am téjhua: In 
Áchaybeu éntok enchim Áchaybeune jikau huée báare, in 
Diostahui éntok enchim Diostahui. 

18 Huanái María Magdalena áman siika, jumé 
disciipulommehui, juká nokta ámeu huériaka Señorta á 
bít-latuká bétana, éntok áapórik, Señorta, ínel áu jíakáhui. 


Jesús á disciipulommeu áu yeu machiriak 
(Mt. 28:16-20; Mr. 16:14-18; Lc. 24:36-49) 


19 Huanái huári lominko taahuarit tukaariu yumay, 
jumé disciipulom judio yáuchim májhueka náu rúktilatakam 
puertam páttialatukay. Huanái Jesús ámeu yeu machiak. 
Huanái áme násuk kíkteka, ámeu tebotek. 20 Ámeu 
tebotesuka, mámam am bíttuak, éntok sánárim lansay á 
sóahuakápo. Huanái jumé á disciipulom tüisi al-léiak, juká 
Señorta bíchaka. 21 Huanái Jesús júchi ínel ámeu jiahua: 

—Yántem jíapse. Juká in Áchay nee ábo bíttuaká bénasi, 
ínapone két enchim áman bíttua. 

22 Íkäi noksuka am pujtiaka, ínel ámeu jiahua: 

—Jukem Espíritu Santota mabeta. 23 Huamé jábem kaa 
túhua yáarim béchibo enchim jiokorekáu jiokoritunakemme; 
huamé jábem kaa tühua yáarim béchibo enchim kaa 
jiokorekáu, katim jiokoritunake. 

Jú Toomas kaita súaléra 


24 Té jü Toomas, doocemmak náikiatukaihui, Guoguóri 
téame, kaa ámemak aaney, Jesústa ámeu yeu machiako. 
25 Huanái huamé huate disciipulom ínel áu jiahua: 

—Juká Señortate bítchak. 

Áapo éntok ínel ámeu jiahua: 

—Kanne jum mámpo laavosim át jábuekaipo señam 
bíchátek, éntok kaa huam laavosim át jábuekaipo át sútutek, 
éntok huam sánárim chákáku lansay á sóapo kaa át mámtekne 
kaibune á súalnake. 

26 Chúkula guoj naiki taahuarim huéy áma huáijhuam 
aaney, Tomas éntok ámemaki. Huanái Jesús áma yepsak, 
jumé puertam éntok páttiatukay. Huanái áme násuk kíkteka 
ínel ámeu jiahua: 

—Y ántem jíapse. 

27 Huanái Tomastau ínel jiahua: 

—ÁÍmiré ínot sútute, éntoké in mámam bítcha; éntoké ínot 
mámte in sánárim lansay sóapo. Katé kía kaita súaléra. ¡Neché 
súale! 

28 Huanái jü Toomas ínel á yómmiak: 

—;¡In Señor, éntok in Dios! 

29 Jesús éntok ínel áu jiahua: 

—Toomas, em nee bíchaká béchibé nee súale. 
¡Al-leerimmeyim tápuni, huamé kaa nee bíchaka nee súaleme! 


Jumé librom jíta béchibotukáhui 


30 Jesús juebena señaalim yáuhuak, ché ímëi béppa, jumé 
á disciipulom bíchápo; huámeéi éntok kam ími libropo jiojteri. 
31 Té íméi jiojtehuak enchim á súalnaké béchibo, juká Jesústa 
Cristotukáhui, huá Diosta Úusi, buéituk á súaleka enchim 
jiapsinaké béchibo, áapórik téhuampo. 


Jesús jumé guoy búsani á disciipulommeu áu yeu machiriak 


2 1 1 Chúkula Jesús júchi á disciipulommeu áu yeu 
machiriak, Tiberia bahue mayoachi. Ínéli yeu 

siika: 2 Náhuim aaney, jü Símon Peero, Toomas jü Guoguóri 

téame, Natanael pueblo Caná Galilea buíárapo joome, jumé 

Zebedeota uiisim, éntok huate guoyika á disciipulohuam. 
3 Símon Peero ínel ámeu jiahua: 

—Kúchumne buíj báare. 

Bempo éntok ínel á yómmiak: 

—Ítapo két émomak kat báare. 

Huanárim canoapo jámuka sájjak. Té huári tukaarit kaitam 
buíssek. 4 Béja matchuu bicha, Jesús ámeu yepsak, jum bahue 
mayoachi. Á disciipulohuam éntok kaa á táyay, á Jesústukaihui. 
5 Huanái ínel ámeu jiahua: 

—Uusim, ¿jachem jíta jípure buá mátchik? 

—Ee —tim áu jiahua. 

6 Huanái ínel ámeu jiahua: 

—Canoata báta bétanem jítérim jímma; huanárem kúchum 
buíjnake. 

Huanárim áman am jímmaaka, kara yeu am huíkkey, yún 
kúchum bem buíseká béchibo. 7 Huanái huá disciipulo Jesústa 
nákéhui, Perotau ínel jiahua: 

—¡Jú Señor! 

Símon Peero, Señorta jíay á jíkkajaka, á sánkohua 
huikojtek, buéituk áu á úhuaalatukay. Huanái báau áu 
jímmak. 8 Huanái jumé huate disciipulom canoamak yeu 
yájjak, jítérim kúchummea tápunik huík sákaka; buéituk kaa 
mékkatukay jum bahue mayoahui, jíba tua cien meetrotukay. 
9 Buíahuim kom chépteka óbam téuhuak, éntok huépii 
kúchuta áma béppa tekta, éntok páanim áma órekame. 

10 Huanái Jesús ínel ámeu jiahua: 
—Jumé kúchum enchim buísekáhuem ábo huéria. 










































































































































































l 

















© La Liga Bíblica, A.C. 2005 


67 San Juan 21 


11 Huanái jü Símon Peero áma jámuka jumé jítérim buíau 
yeu huíkkek, ciento cincuenta ama báij buere kúchummaki; 
té am juebenamtuk júnne, jumé jítérim kaa síutek. 12 Huanái 
Jesús ínel ámeu jiahua: 

—Äbem sájaka jibua. 

Jumé disciipulom bem át guómtilá béchibo, kaabe á 
temajek á jábetukaihui, júineaka á Señortukathui. 13 Huanái 
Jesús áman sika jumé páanim nüka am miikak. Alé bénasi 
juká kúchuta kétchi. 

14 Tri béja jü bájikuntuka huéiyey, juká Jesústa á 
disciipulommeu áu yeu á machiriáhui, kókkolam násuk 
jíabitesulataka. 


“In kabaramé suaya” 


15 Huanái jibuasukam jú Jesús Símon Perotau ínel jiahua: 

—Símon, Jonásta úusi, ¿jaché émpo ché nee nákke, mëi 
béppa? 

Huanái ínel á yómmiak: 

—Jeehui, Señor; émpé jüneiya enchi in nákéhui. 

Jesús éntok ínel áu jiahua: 

—In kabaramé suaya. 

16 Júchi éntok guosá huépo ínel áu jiahua: 

—Símon, Jonásta úusi, ¿jaché nee nákke? 

Pero éntok ínel á yómmiak: 

—Jeehui, Señor, émpo jüneiya nee enchi nákéhui. 

Huanái ínel áu jiahua: 

—In kabaramé suaya. 

17 Bájikun huépo ínel áu jiahua: 

—Símon, Jonásta úusi, ¿jaché nee nákke? 

Huanái jü Peero kaa al-léiak, báisi júnëli áu á jíaká 
béchibo. Huanái ínel á yómmiak: 

—Señor, émpé simeta jiineria; émpé júneiya enchi in 
nákéhui. 

Jesús éntok ínel áu jiahua: 

—In kabaramé suaya. 18 Tua lútitriapone ínel emou jiahua: 
Jübua yótuké émpo emo sásankotuay, éntoké em huée báréu 
bicha sisimey; té béja Ólatuka, em mámame tóboktianake, 
éntok tábuika enchi sánkotuanake, éntok kaa em huée báréu 
bicha enchi huériunake. 

19 Ínéli nokaka jiineetebok, jáchin mukuka Diosta á 
úttilnakeihui. kat noksuka ínel jiahua: 
—;¡Ino sáuké huéiye! 


Huá disciipulo ché nákhuame 


20 Jü Peero, amau remteka, juká disciipulota Jesústa ché 
nákéu bítchak, áme sáu huémta, huá áman tukaapo jibuahuay 
ä chákáku áu chákala böka, ínel áu jíakathui: “Señor, ¿jábesu 
huá enchi nénkinakeme?” 21 Peero á bíchaka Jesústau ínel 
jiahua: 

—Señor, ¿isu? ¿Jítasu áu huéenake jáni? 

22 Jesús éntok ínel á yómmiak: 

—Ínapo júnel éátek, áapórik tahuanakéu júchi in yepsáu 
tájti, ¿jítasé áma táru? Émpé ino sáu huéiye. 

23 Huanái ïri noki chíbejtek jumé hermaanom násuku, 
huákäi disciipulota kaa muknakethui. Té Jesús kaa júnéli jiau 
báarei jióbe, ál-la ínel jiahuak: “Ínapo júnel éátek áapórik 
tahuanakéu júchi in yepsáu tájti, ¿jítasé áma táru?” 

24 Tri ájária jü disciipulo íäri bétana nokakame, éntok (ärt 
bétana jiojtekame; éntokte jiineiya, á nokihua lútiiriatukáhui. 

25 Jesús huatek juebenak yáuhuak. Huáméi hueuhuépulaka 
nátepua jiojtetukátek, ínenne éiya, jamak ím ániapo júnem 
kaa beeki éiyey, huamé librom jiojterim. Júnentunake. 

